Тожик–қирғиз чегарасида можаро авж олмоқда - 29.04.2021, Sputnik Ўзбекистон\nТожик–қирғиз чегарасида можаро авж олмоқда\nКеча, 28 апрел куни тожик-қирғиз чегарасида бошланган можаро тобора авж олиб бормоқда. Айни дамда жароҳат олганлар сони 20дан ошган, бир неча уй олов ичида... 29.04.2021, Sputnik Ўзбекистон\nТОШКЕНТ, 29 апр - Sputnk. Икки кундан буён Тожикистон ва Қирғизистон чегарасида янги можаро авж олди. Айни дамда жабрланганлар сони Қирғизистон томонидан 15 киши ошган, улардан 1 киши о-ир аҳволда. Тожикистон томонидан эса 7 киши жароҳат олган. Сўнгги малумотларга кўра Қирғизистоннинг Кок-Таш қишлоғида ёнғин бошланган ва бир неча уйлар олов ичида қолган. Тожикистоннинг Ворух ва Лангар қишлоқларида ҳам отишма бўлмоқда. Қирғизистон Давлат хавфсизлик хизматининг Чегарани қўриқлаш бўлими хабарига кўра, можаро 28 апрел куни бошланган. Тожикистон фуқаролари чегара чизиғига 3-4 метр масофада юк автомобилига шағал-тош юклашни бошлаган. Воқеа жойига қирғизистонлик чегарачилар етиб келиб ишни тўхтатишни талаб қилишган. Бироздан сўнг Тожикистон томони тожик-қирғиз чегарасининг демаркация қилинмаган ҳудудида жойлашган “Головной водораздел” номли сув тарқатиш узелига кузатув камералари ўрнатишни бошлаган. У ерга етиб келган қирғизистонлик чегара ва милиция ходимлари камера ўрнатишни бас қилишни талаб қилишган. Шундан сўнг қирғизистонлик чегарачилар камера ўрнатилган устунларни арралашни бошлаган. Воқеа жойига иккала томондан 100-150 киши тўпланган. Иккала томон ҳам бир бирига тош отган. Ўқ овози эшитилган. Баткен вилояти раҳбари Омурбек Суваналиев айтишига кўра, айни Тожикистон чегарасида бўлган воқеалар – айрим кучлар томонидан уюштирилган провокация бўлиши мумкинлигини таъкидлаган. Чунки ушбу воқеада олдин чегара олди ҳудудида 2 киши ўғирланган, шунингдек Тожикистон ТИВнинг қалбаки нотаси тарқатилган. Маълумот учун, Тожикистон ва Қирғизистон орасидаги чегара чизиғининг узунлиги 970 км ни ташкил қилади, ундан 504 км демаркация қилинмаган. Жумладан "Головной" номли сув тарқатиш узели жойлашган ҳудуд ҳам. Ушбу жой учун тортишув икки республика орасида 1991 йилдан бери давом этиб келмоқда. Тожкистон ва Қирғизистон чегарасида жами 70та можароли ҳудуд бор.\nқирғиз-тожик чегараси, чегара\n17:22 29.04.2021 (янгиланди: 17:27 29.04.2021)\n© Sputnik / А. Корнющенко / Фотобанкка ўтишПограничники несут службу\nКеча, 28 апрел куни тожик-қирғиз чегарасида бошланган можаро тобора авж олиб бормоқда. Айни дамда жароҳат олганлар сони 20дан ошган, бир неча уй олов ичида қолган.\nТОШКЕНТ, 29 апр - Sputnk. Икки кундан буён Тожикистон ва Қирғизистон чегарасида янги можаро авж олди. Айни дамда жабрланганлар сони Қирғизистон томонидан 15 киши ошган, улардан 1 киши о-ир аҳволда. Тожикистон томонидан эса 7 киши жароҳат олган.\nСўнгги малумотларга кўра Қирғизистоннинг Кок-Таш қишлоғида ёнғин бошланган ва бир неча уйлар олов ичида қолган. Тожикистоннинг Ворух ва Лангар қишлоқларида ҳам отишма бўлмоқда.\nҚирғизистон Давлат хавфсизлик хизматининг Чегарани қўриқлаш бўлими хабарига кўра, можаро 28 апрел куни бошланган. Тожикистон фуқаролари чегара чизиғига 3-4 метр масофада юк автомобилига шағал-тош юклашни бошлаган. Воқеа жойига қирғизистонлик чегарачилар етиб келиб ишни тўхтатишни талаб қилишган.\nБироздан сўнг Тожикистон томони тожик-қирғиз чегарасининг демаркация қилинмаган ҳудудида жойлашган “Головной водораздел” номли сув тарқатиш узелига кузатув камералари ўрнатишни бошлаган. У ерга етиб келган қирғизистонлик чегара ва милиция ходимлари камера ўрнатишни бас қилишни талаб қилишган.\n29 Апрел, 14:48\nШундан сўнг қирғизистонлик чегарачилар камера ўрнатилган устунларни арралашни бошлаган. Воқеа жойига иккала томондан 100-150 киши тўпланган. Иккала томон ҳам бир бирига тош отган. Ўқ овози эшитилган.\nБаткен вилояти раҳбари Омурбек Суваналиев айтишига кўра, айни Тожикистон чегарасида бўлган воқеалар – айрим кучлар томонидан уюштирилган провокация бўлиши мумкинлигини таъкидлаган. Чунки ушбу воқеада олдин чегара олди ҳудудида 2 киши ўғирланган, шунингдек Тожикистон ТИВнинг қалбаки нотаси тарқатилган.\nМаълумот учун, Тожикистон ва Қирғизистон орасидаги чегара чизиғининг узунлиги 970 км ни ташкил қилади, ундан 504 км демаркация қилинмаган. Жумладан "Головной" номли сув тарқатиш узели жойлашган ҳудуд ҳам. Ушбу жой учун тортишув икки республика орасида 1991 йилдан бери давом этиб келмоқда. Тожкистон ва Қирғизистон чегарасида жами 70та можароли ҳудуд бор.


Ўзбекистонда муносиб меҳнат бўйича мамлакат дастури лойиҳаси (...)\nЎзбекистонда муносиб меҳнат бўйича мамлакат дастури лойиҳаси муҳокама қилинди\nКеча «Ўзбекистон Республикасида муносиб меҳнат бўйича Мамлакат дастурини амалга оширишни қўллаб-қувватлаш» лойиҳаси натижалари бўйича видеоконференцалоқа шаклида давра суҳбати ўтказилди, деб хабар бермоқда «Дунё» АА мухбири.\nПарламент юқори палатаси манбасига кўра, давра суҳбатида Олий Мажис Сенати Раиси, Одам савдосига ва мажбурий меҳнатга қарши курашиш Миллий комиссияси раиси Танзилла Норбоева иштирок этди.\nТадбирда Халқаро меҳнат ташкилоти Бош директорининг ёрдамчиси Х.Коллер, АҚШнинг Ўзбекистондаги элчиси Д.Розенблюм, БМТнинг Ўзбекистондаги доимий координатори Х.Фрейзер ҳам қатнашди.\nХалқаро меҳнат ташкилоти билан ҳамкорликда ўтказилган давра суҳбатида ушбу соҳада амалга оширилган ишлар ва келгусидаги вазифалар муҳокама қилинди.\nДавра суҳбатида «Ўзбекистон Республикасида муносиб меҳнат меҳнат бўйича 2014-2020 йилларга мўлжалланган Мамлакат дастури» доирасида амалга оширилган ишларнинг тақдимоти ўтказилди.\nЎзбекистон Халқаро меҳнат ташкилоти билан ҳамкорликда 2013 йилдан бошлаб мамлакатимизда болалар меҳнати ва мажбурий меҳнатнинг олдини олиш, фуқароларнинг меҳнат ҳуқуқларини ҳимоя қилиш борасида яқин ҳамкорликда қатор ишлар амалга ошириб келмоқда.\nХусусан, ушбу йўналишдаги ишларни тизимли йўлга қўйишда Ўзбекистонда муносиб меҳнат бўйича мамлакат дастурининг қабул қилиниши ва амалга оширилиши муҳим аҳамият касб этди.\nДастур доирасида мамлакатимизда фуқароларнинг меҳнат ҳуқуқларини ҳимоя қилиш масалаларига оид миллий қонунчиликни такомиллаштириш, халқаро меҳнат нормаларини амалиётга татбиқ этиш борасида кенг кўламли ишлар амалга оширилди.\nЎзбекистон шу кунга қадар Ҳалқаро меҳнат ташкилотининг 17 та конвенцияси, хусусан, барча 8 та асос солувчи конвенцияларини ратификация қилди. Биргина 2020 йилда меҳнат соҳасига оид миллий қонунчилигимизни янада такомиллаштириш, болалар меҳнати ва мажбурий меҳнатнинг ҳар қандай кўринишларига тўлиқ барҳам беришга қаратилган 16 та норматив-ҳуқуқий ҳужжат қабул қилинди.\nХалқаро меҳнат ташкилоти билан «Ўзбекистон Республикасида муносиб меҳнат меҳнат бўйича 2021-2025 йилларга мўлжалланган Мамлакат дастури»ни қабул қилиш ва амалиётга татбиқ этишга келишиб олинди.


Wednesday, 03 February 2016 13:29\nАзизлар, ўтган суҳбатимизда исломий мамлакатларда такфирий гуруҳлар томонидан амалга оширалаётган оғир жиноятлар ва даҳшатли қотилликлар ва ўз диндошларини ҳалокатга етказишлар бугунги кунда жиддий муаммолардан ҳисобланишини таъкидлаган эдик. Шак-шубҳасиз, юзага келган ушбу қалтис ҳолатлар Ислом душманларининг орзуси бўлиб, уларни мақсадларига яқинлаштиради. Зеро бу каби ҳаракатлардан Ғарб ОАВ Ислом чеҳрасини қоралаб кўрсатиш учун сиёсий мақсадларда ва тарғиботларда кенг кўламда фойдаланишади.\nТакфирий ақида ва тафаккурга эга бўлган биринчи гуруҳ “Хаворижлар” ҳисобланади.\n“Хавориж”ларнинг шаклланиши ҳазрати Али(а) амалга оширган бир ҳаракат бобидаги нотўғри тушунча ва шубҳа натижасида бошланган ва охирида улар мусулмонларга нисбатан эътироз ва камситиш жараёнидан кейин Ислом динидан чиқишади.\nУлар ҳукмни Аллоҳга хос деб билиб, ҳукумат масъулларини ушбу ҳуқуққа лойиқ ҳисобламасдилар. Шунинг учун улар ҳукуматга қаршилик кўрсатиш ва уларга қарши кураш тарафдори бўлиб, бир нав анархизмга эътиқод қилардилар.”Хаворижлар” гуруҳи аъзолари одамларни икки гуруҳга, яъни шариат олими ва шариат жоҳилига бўлишган эдилар. Уларга ўхшамаган ё эргашмаган ва уларга қарши бўлган кишиларни кофир ва душман эълон қилардилар.\nЎтган охирги йилларда ва Ўрта Шарқ минтақасида юзага келган ўзгаришлар таъсирида шаклланган ҳодисалар жаҳон оммавий афкорини “такфирий” аталмиш жараёнлар банд этган. Ушбу радикал гуруҳ ва жараёнлар ўзларини ҳаддан ташқари ҳақ этиб кўрсатиб, Исломдан айрим ўта юзаки қироатларини намоён қилиб, зўравонлик ва ваҳшийликни динни тарқатиш йўли деб ҳисоблашмоқда. Ушбу ҳодисалар мазҳаблар ўртасида такфирийларнинг нотўғри тушунчалари ва ҳаракатларини ва қаердан илдиз олганлигини ошкор этиш ҳамда барча мусулмонлар ва мусулмон бўлмаганларни пок Ислом таълимотлари билан ошно этиш заруратини икки карра кўпроқ қилган. Пок Ислом гавҳари ва ҳақиқати билан ошно этиш ушбу ҳақиқатни ошкор этадики, Исломга ИШИД, Ал-Қоида ва бошқа террорчилик ташкилотларнинг ҳеч қанақа алоқалари йўқ.\nТакфирий террористлар ўзларини салафий, яъни солиҳ салафларнинг суннатларини давом эттирувчи деб эълон қилишган. Ҳолбуки, улар Ислом таълимотидан нотўғри хулоса чиқариб, жамиятда пайғамбар суннатларини қайтадан жорий этишни иддао қилишмоқда.\nДар воқе, Қуръони каримдан ва Пайғамбар суннатларидан уларнинг хато хулосалари ҳамда уларнинг жиноятчилик ҳаракатлари Муҳаммаднинг пок исломи билан комил тарзда қарама-қаршидир. Ростдан ҳам, салафийлар ким ўзи?Ушбу диний ақида қаердан чиққан? Салафия турли маъноларга эга. Бироқ, афсуски, кўп кишилар ушбу ихтилофли маъноларни назарга олмаган ҳолда ушбу сўздан қатор ёмон ва хато хулосалар чиқаришган. Мисол учун, ваҳобийликни салафий ҳисоблаб бўлмайди. Ҳолбуки, ҳозирги вақтда у салафийликнинг энг муҳим гуруҳларидан ҳисобланади.\nМавзуни таҳлилчи Фахриддин Умаров давом эттиради. Таҳлилчи Фахриддин Умаровнинг суҳбати эди.\nСалаф сўзи луғатда кўпроқ бўлган ва ўтган нарсалар бобида ишлатилган. Ушбу атама олдинги маълум бирон гуруҳ ё жамоани ифода этишидан олдин ҳамма ўтганларнинг мафҳумини билдирганки, ҳозирги замонда илгари вақтда қадам босганлардан ҳисобланишарди. Яъни олдинги замонда дунёга келиб, ўша вақтда оламдан ўтганлар. Ҳозирда эса яхши бўлса ҳам ёмон бўлса ҳам ушбу сўзга бир хил тааллуқликни кузатасиз. Аммо Солиҳин салафийлар ҳақида сўз борганда ўша асрда барча яшаганлар эмас, балки аввалги солиҳ авлодларга эргашган саҳобалар, тобиъийн ва яхши авлодлар назарда тутилади.\nБошқача айтганда, фақат солиҳ авлодлар даврига яқин асрда яшаш солиҳ салаф маъносида эмас. Салафларга эргашиш суннат аҳли ҳадиси тарихининг турли даврларида барча муҳаддислар учун яхши таниш бўлган жумладир. Саккизинчи асрнинг бошларида ушбу гуруҳнинг пайдо бўлишидан олдин салаф сўзининг луғавий маъноси аксар ҳолларда “ўтганлар” мафҳумини англатарди. ”Салафларга эргашиш” ё “салаф имомлари” ибораларини иккинчи ва учинчи асрларда аҳли ҳадис ибораларида учратиш мумкин.


ХИТОЙ НОРОЗИЛИК БИЛДИРМОҚДА Хитой ҳукумати мамлакатдаги 28 компанияга АҚШ томонидан санкция жорий қилинганига норозилик билдирди.\nРОССИЯ – ТУРКИЯ: ЎЗАРО ҲИСОБ-КИТОБЛАР Москва ва Анқара ўзаро ҳисоб-китобларни миллий валюталарда амалга ошириш бўйича келишувни имзолади.\nМИНГДАН ОРТИҚ МУҲОЖИР ҲАЛОК БЎЛГАН БМТнинг қочоқлар бўйича Агентлиги Ўрта Ер денгизидаги муҳожирларни қутқариш бўйича «тезкор чоралар» кўришга чақиради.\nҚИРҒИЗИСТОНДА ШАХТАЛАР ПОРТЛАДИ Қирғизистоннинг Баткен вилоятидаги Қизил Қия ва Сулукти шаҳарларидаги шахталарда юз берган фожиа оқибатида олти киши ҳалок бўлди.\nКОНСТИТУЦИЯГА ЎЗГАРТИШ КИРИТИЛАДИ Туркманистон Давлат информацион агентлигининг хабар қилишича, Конституциявий комиссиянинг биринчи мажлиси ўтказилди.\nЖАЛОЛОБОД ШАҲРИДА АВТОБУСГА ҲУЖУМ Афғонистон шарқидаги Жалолобод шаҳрида автобусга ҳужум натижасидаги содир бўлган портлашдан сўнг 10 киши ҳалок бўлди, дейилади маҳаллий «1TV» телеканали хабарида.\nҲАРБИЙ БАЗАГА ҲУЖУМ «Аш-Шабоб» гуруҳи жангарилари Сомали жанубидаги АҚШ авиабазасига ҳужум қилди. Goobjoog News нашрининг ёзишича, Баледогле авиабазасига ҳужум уюштирилган.\nЯНГИ ҚУРОЛ НАМОЙИШИ Хитой Халқ Республикаси ташкил топганининг 70 йиллигига бағишланган ҳарбий парадда Пекин томонидан энг янги DF-41 («Дунфэн-41», «Шарқ шамоли» деб номланган) минтақалараро баллистик ракета намойиш этилди.\nГИГАНТ АЙСБЕРГ АЖРАЛДИ Антарктидадан охирги 50 йил ичидаги энг катта айсберг ажралди. Унинг оғирлиги 315 млрд тоннани, майдони эса 1 636 квадрат километрни ташкил қилади.\nАФҒОНИСТОНДА ПРЕЗИДЕНТ САЙЛОВЛАРИ Афғонистонда президент сайловлари кунида жангарилар содир этган 113 та ҳужум оқибатида 32 киши ҳалок бўлди, 123 киши яраланди. «Толибон» 64 та ҳужум учун жавобгарликни ўз зиммасига олган, қолган ҳужумлар ташкилотчилари номаълум.


HP таълим учун иккита моделда ҳимояланган хромбук тақдим этди - Terabayt.Uz\nУшбу ҳафта Лондонда таълим технологияларига бағишланган Bett Show 2019 халқаро кўргазмаси бўлиб ўтади. Унда қатнашчилар HP компаниясининг айнан таълим жараёнларига мўлжалланган иккита русумдаги хромбукларини синаб кўришлари мумкин бўлади.\nЎҚИНГ: Lenovo нархи 189 доллардан бошланувчи ноутбукларни чиқарди\nБулар Chromebook x360 11 G2 Education Edition ҳамда Chromebook 11 G7 Education Edition моделлари бўлиб, ҳар иккаласи ҳам АҚШнинг ҳарбий MIL-STD-810G стандартларига мос тарзда ҳимояланган. Яъни, унчалик катта бўлмаган баландликдан тушиб кетганида, бирор нимага зарб билан урилганида корпуси ва ички қисмлари шикастланмайди.\nБу иккала хромбукнинг «ички дунёси» – аппарат қисми ўзаро жуда ўхшаш. Уларнинг фарқи шундаки, биринчиси 360 даражада тескарисига ҳам ўгирилиши мумкин, иккинчиси эса оддий ноутбук конструкциясида.\nМазкур гаджетлар Intel Celeron N4100 процессорига таянади ва 8 гигабайтгача тезкор, 64 гигабайтгача eMMC туридаги флеш-хотирага эга. Ҳар иккала хромбукнинг дисплейлари сенсорли бўлиб, ўлчами диагоналига 11,6 дюймлик, тасвир аниқлиги эса 1136х768 пикселлик.\nChromebook x360 11 G2 Education Edition ҳамда Chromebook 11 G7 Education Edition девайслари сониясига 5 гигабайтгача маълумот алмаша олувчи иккита USB-C ҳамда яна иккитадан USB-A портларига эга.\nУшбу хромбуклар жорий йилнинг апрелида сотувга чиқарилади; уларнинг батафсил техник хусусиятлари ва нархлари ҳам ўшанга яқин маълум қилинади.\nЎҚИНГ: CES 2019: «Ёт кўздан асровчи» ва тиккасига айланувчи HP EliteDisplay E243p Sure View монитори тақдим этилди\n#HP #ноутбук #хромбук #HP Chromebook x360 11 G2 Education Edition #HP Chromebook 11 G7 Education Edition\nМонитор HP - 24" 24o LED FHD\n1 339 000 сўм\n6 223 000 сўм\n5 325 000 сўм\nHP LaserJet PRO M15W (WI-FI)\n2 340 000 сўм\n2 495 000 сўм\n2 435 000 сўм


Тўқимачилик маҳсулотлари экспорти 40 фоизга ошди\nИқтисодиёт 10:09 / 14.08.2021 7835\nЎзбекистон 2021 йилнинг январь-июнь ойларида 57 та хорижий давлатга қиймати 1,3 млрд долларга тенг бўлган тўқимачилик маҳсулотларини экспорт қилган. Бу кўрсаткич 2020 йилнинг мос даврига нисбатан 523,2 млн долларга кўпроқ.\n2021 йилнинг биринчи ярим йиллигида тўқимачилик маҳсулотлари энг кўп Россия (434,5 млн доллар), Хитой (337,8 млн доллар) ва Қирғизистонга (177,7 млн доллар) экспорт қилинган.\nМаълумот учун, Ўзбекистон 2020 йилда 70 та хорижий давлатга қиймати 1,9 миллиард долларга тенг тўқимачилик маҳсулотларини экспорт қилган. 2020 йил мобайнида Ўзбекистон тўқимачилик маҳсулотларининг энг кўп қисми Россия (655,5 млн доллар), Хитой (438,2 млн доллар), Қирғизистон (283,9 млн доллар) ва Туркия (206,1 млн доллар) давлатларига экспорт қилинган. 2019 йилга нисбатан олганда, тўқимачилик маҳсулотлари экспорти ҳажми 295,3 миллион долларга ошган.\nОхирги йилларда тўқимачилик маҳсулотлари экспортининг ошаётганини пахта хом ашёсидан юқори қўшилган қийматга эга тўқимачилик маҳсулотларини ишлаб чиқариш ва экспортга йўналтириш бўйича ишлар олиб борилаётганлиги билан изоҳлаш мумкин. Ўз навбатида, Ўзбекистоннинг 2020 йилдаги пахта толаси экспорти 65,35 фоизга қисқарган.\n22:44 / 27.01.2022 38937\n21:18 / 27.01.2022 8268\n20:59 / 27.01.2022 9532


"Таъзим сизга" пахтакор "устозлар!"\nПрезидент Каримов 1 октябр - Ўқитувчи ва мураббийлар куни муносабати билан сўзлаган нутқида устозларга таъзим бажо келтирди.\n16 йил муқаддам Ислом Каримов 1 октябрни Ўзбекистонда Ўқитувчи ва мураббийлар куни, деб эълон қилиш тўғрисида фармон чиқарган пайтда ҳам ўқитувчилар шу куни пахта даласида эди.\nКасб байрами кунидаги сафарбарлик\nБу йил 16 бор касб байрамини нишонлаётган ўқитувчиларнинг аксарияти бу сана илк бор нишонланган вақтда ҳам пахта даласида эдилар.\nБу йил ҳам мактабларда дарс бераётган ўқитувчиларнинг 60 фоизи пахта теримига чиқарилган.\nМактабларда қолиб дарс бераётган 40 фоиз ўқитувчи ҳам касб байрами муносабати билан эълон қилинган дам олиш кунида теримга ҳашарга чиқарилди.\nЖумладан, Самарқанд вилояти Халқ таълими бошқармасининг ўзини таништирмаган мутасаддиси вилоятда ҳамма пахтага сафарбар қилинганини айтди.\n- Бугун бизни вилоятда ёппасига пахтага сафарбарлик эълон қилинган. Бизда ўқитувчи ўз ташаббуси билан, бир кун бўлса ҳам деҳқонларга ёрдам берайлик, деб бугун пахтага чиқишди, - деди бошқарма мутасаддиси Озодлик билан микрофонсиз суҳбатда.\nХудди шундай сафарбарлик Жизах вилоятида ҳам эълон қилингани ҳақида жиззахлик ўқитувчилардан бири хабар берди.\n- Бизнинг мактабга ҳокимиятдан буйруқ келди. Шанба-якшанба-душанба кунилари пахтага ҳашарга, деган. Бизнинг мактабда ўқитувчилар 14 минг сўмдан пул тўлаб, ҳашардан қолишди, - деди жиззахлик ўқитувчи Озодлик билан суҳбатда.\nСафарбар қилинмаган ўқитувчиларнинг байрами\nҲозирча Самарқанд ва Жиззахдан бошқа вилоятларда касб байрами куни ўқитувчиларнинг ҳашарга жалб қилингани ҳақида маълумотлар йўқ.\n20 йилдан бери умумий ўрта таълим мактабида тарих фанидан дарс бераётган фарғоналик ўқитувчи Карим Хотамов бу йил ўқувчилар пахта теримига чиқарилмагани боис илк бор байрам куни уйида ўтирганини айтди.\n- 29 сентябр куни ўзимиз чўнтагимиздан пул йиғиб, байрам қилдик. Юқоридан байрам қилиб беришлар анчадан бери йўқ бўлиб кетган. Олдинги йиллари кечқурун пахтадан келар эдик. Бригадирлар, фермерлар чой-пой қилиб, қўй сўйиб беришлари бўларди, - дея касб байрами тадбирларини хотирлади Карим Хотамов.\nФарғоналик яна бир ўқитувчи Эргаш Аҳмедов ҳам касбдошлари билан касб байрамини ўз ҳисобидан нишонлаётганини айтди.\n44 йил ўқитувчилик қилган Аҳмедов бу йил нафақага чиқмоқда.\n- Шу нафақага чиқаётганим, кейин касб байрами куни муносабати билан коллективимизни уйга зиёфатга чақирдим. Уларнинг ҳаммаси пахтада бўлгани учун кечки пайт соат 6 дан кейинга айтдим, - деди Эргаш Аҳмедов.\nСўнгги расмий байрам тадбири\nЭргаш Аҳмедов ҳам, Карим Хотамов ҳам, исми сир қолиши сўраган жиззахлик ўқитувчи ҳам юқори ташкилотлар томонидан уюштирилган расмий байрам тадбирида сўнгги бор қачон иштирок этганини аниқ хотирлай олмади.\n- 1 октябр куни мен ўқитувчи сифатида ҳеч қаерга таклиф қилинмаганман лекин. Бизнинг мактаб ҳар йили пахтада бўлади бу куни. Бундан 2-3 йил олдин ўзимиз пул йиғиб байрам қилардик, кейинги йилда шуни ҳам қилолмаяпмиз лекин, - дейди 8 йилдан бери мактабда ўқитувчилик қилаётган жиззахлик суҳбатдош.\nСуҳбатлашганимиз ўқитувчилар ҳар йили 1 октябр куни ё пахта шийпонида, ёки бирор ҳамкасбнинг уйида йиғилиб кичик базм қилишини айтмоқда.\n- Энди туман марказларида байрам тадбирлари бўлади. Тақдирланадиган ўқитувчилар иштирокида. Лекин мен шунча йил ишлаб, унақа тадбирларда иштирок этганим йўқ, - дейди Эргаш Аҳмедов.\nПахтага ҳашар ҳам байрам\nЎзбекистонлик кекса журналист Шароф Убайдуллаев кўп йиллар муқаддам пахта теримига ҳашарга чиққан йилларини хотирлар экан, асл байрам пахта даласида бўлар эди, дейди.\nШу кунларда Ўзбекистон телевидениесида санъаткорлар ва маданият арбобларининг пахта далаларига бориб, концертлар уюштираётганидан руҳланган Шароф Убайдуллаев Ўзбекистон учун пахта жуда муҳим миллий бойлик эканини таъкидлади.\n- Биз ўзимиз ҳам узоқ йиллар матбуотда ишлаган пайтларимизда ўз ташаббусимиз билан шанба-якшанба кунлари ҳашарга борар эдик ва бу ҳақиқий байрам бўлиб кетар эди. Тассуротлар, суратлар ҳалигача кўз ўнгимиздан кетмай турибди. Ҳафтада бир, 10 кунда бир ҳашарга чиқиш, айниқса бу йил Ўзбекистонда об-ҳаво яхши бўлиб турибди, буни байрамга тенглаштириш мумкин. Чунки бу йил Ўзбекистонда 600 мингга яқин ўқувчининг пахтага чиқарилмагани жуда катта инқилобий ўзгариш, бунинг охиригача сақлаб қолинишига ишонаман, - деди журналист Шароф Убайдуллаев.\nЎзбекистонда 10 мингга яқин умумий ўрта таълим мактаби бор.\nЎқитувчилардан олинган маълумотларга кўра, бу йил мактаб ўқувчилари пахта теримига чиқарилмаётгани боис ўқитувчиларнинг 60 фоизини пахта теримига чиқариш ҳақида кўрсатма берилган.


«Ювентус» президенти: «Европа чемпионлар лигасида видеотакрорларни жорий этиш керак»\n«Ювентус» президенти: «Европа чемпионлар лигасида видеотакрорларни...\n12.04.2018 18:59 0 1202\n«Ювентус» Мадридда «Реал»га 3:1 ҳисобида имкониятни бой бериб, кейинги босқичга чиқа олмаганидан кейин клуб президенти Андреа Аньелли видеотакрорлардан фойдаланиш тизими чемпионлар лигасига ҳам татбиқ этилиши кераклигини айтди. Бу ҳақда «Football Italia» портали хабар берди.\nАндреа Аньеллининг сўзларига кўра, у еврокубоклардаги жуда кўп баҳсли вазиятларнинг гувоҳи бўлмоқда, кўпинча бундан итальян клублари жабр чекаяпти. Шунинг учун видеотакрорларни қўллаш тизими – зарурат.\n«Биз хотиржамликни сақлаган ҳолда вазиятни ҳар томонлама таҳлил қилишимиз керак. Бу ерда гап турнирдаги ҳал қилувчи бир-иккитагина ҳолат устида бормоқда. Биз бундай нохушликлар яна такрорланишига йўл қўя олмаймиз», — деган у.\nЭслатиб ўтамиз, видеотакрорлардан фойдаланиш тизими тест режимида синовдан ўтказилган ва ҳозирги пайтда айрим турнир ва лигаларда қўлланмоқда.


Илҳомжон Мўминжонов: Мақсадимиз- Суперлигага чемпион бўлиб чиқиш. – "НЕФТЧИ"\nИлҳомжон Мўминжонов: Мақсадимиз- Суперлигага чемпион бўлиб чиқиш.\n– Бугунги ўйинда ғалаба қозонишимиз шарт эди, чунки, бундан аввал кетма-кет иккита учрашувда жами 5та гол ўтказиб юбориб, мағлуб бўлган эдик. Бугун ҳимоя чизиғимиз нолга ўйнади. Ҳужумда эса 2 та гол уришга муваффақ бўлдик. Ярим ҳимояда ҳам фаол ўйин намойиш этилди. Шунинг учун, бугунги ғалаба билан барчани табриклаб қоламан. Кейинги учрашувларга тайёргарликни олиб бориб, очко йиғишда давом этамиз.\nБугунги кунда жамоамизда 20 та майдон ўйинчилари бор. Чап қанотда ҳаракатланиб келган Сайдулло Раҳматовда чарчоқлик аломатлари пайдо бўлганлиги сабаб, бугунги ўйинда Умар Адҳамзодага имкониятни тақдим этдик ва у ўзини ижобий томондан кўрсатиб, ишончимизни оқлади. Захирада қолиб кетган Иззатилла Абдуллаев, Шерзод Каримов ва Тоҳир Шамшитдиновлар бугунги баҳсга психологик ва тактик жиҳатдан тайёр турганлиги туфайли асосий таркибда ҳаракат қилдилар. Ўйлайманки, кейинги учрашувларда ҳам улар ўзларининг ёрқин ўйинларини намоён этишади. Чемпионатимиз ҳали узоқ давом этишини инобатга олиб, Абдуллоҳ Олимов ва Сайдулло Раҳматов сингари футболчиларимизни аяган ҳолда, захирадан майдонга туширдик.\nКейинги беллашувларга жиддий тайёргарлик кўриб, ўзимизни устимиздан кўпроқ ишлашга ҳаракат қиламиз. Чунки, Про лиганинг етакчи клубларида катта тажрибага эга номдор мураббийлар фаолият юритиб келмоқда. Улар ҳам бизга қарши кечадиган баҳс олдидан ўйинларимизни тахлил қилиб, ўрганиб чиқишади. Шунинг учун, бизга қийинчиликларни келтиришлари турган гап. Биз ҳам ўз томонимиздан ҳатоларимиз устидан жиддий иш олиб бориб, машғулотларда астойдил ҳаракат қиламиз.\nМақсадимиз битта, Суперлигага чемпион бўлиб чиқиш. Йигитларимиз эса бунинг уддасидан чиқишади деган умиддаман,- дейди бош мураббий.\nPrevious «ЯНГИЕР» МАҒЛУБ ЭТИЛДИ\nNext «НЕФТЧИ» – «ЯНГИЕР» 2:0 УЧРАШУВИДАН ФОТОГАЛЕРЕЯ


Андижонда уч эгизакни дунёга келтириб, оғир аҳволда ётган онанинг ҳолати ҳақида расмий маълумот - Darakchi\nАндижонда уч эгизакни дунёга келтириб, оғир аҳволда ётган онанинг ҳолати ҳақида расмий маълумот\nЖАМИЯТ 24.01.2020, 15:13\nКеча ижтимоий тармоқларда Андижонда уч эгизакни дунёга келтирган аёлнинг туғиш жараёнида қон томирлари ёрилиб кетганлиги сабаб саломатлиги оғирлашиб қолгани ва аҳволининг яхшиланиши учун қон зарур бўлаётгани ҳақида хабар берган эдик.\nБу аёлнинг ҳолати ҳақида вилоят соғлиқни сақлаш бошқармасидан расмий маълумот берган. Маълумотга кўра, хомиладор аёл Маниёзова Озода 1990-йил туғилган. 2020 йил 14 январь куни соат 02.00да оғир ҳолатда Андижон вилоят Перинатал марказига шошилинч ётқизилган.\n16 январда эса у кесар кесиш амалиёти ўтказилиб, 3 нафар - 2 ўғил, 1 қиз фарзанд кўрди. Ҳозирда эгизак чақалоқлар жонлантириш бўлимида малакали шифокорлар томонидан назоратга олинган. Аёлнинг ўзи реанимация бўлимида оғир ҳолатда, белгиланган тартибда даво муолажаларини олмоқда.


Тошкент ЙҲХБ янги рўйхатдан ўтказиш ва имтиҳон олиш бўлинмасини очди - Carzone.Uz\nRavon’нинг Россия бозоридаги улуши 0,3 фоизгача камайди\nChevrolet Malibu бошқа янгиланган моделларга йўл очиб беради\nGM Uzbekistan Малибу ва Ласеттига чегирма эълон қилди\nҲайдовчиларга ЙПХ ходимларини фото ва видеога олишга рухсат берилди\nAвтомобилларни техник кўрикдан ўтказиш ҳуқуқини олиш учун қандай ускуналарга эга бўлиш керак?\nТошкент ЙҲХБ янги рўйхатдан ўтказиш ва имтиҳон олиш бўлинмасини очди\n12 мартдан Тошкент ИИББ ЙҲХБ рўйхатдан ўтказиш ва имтиҳон олиш бўлим ва барча бўлинмаларида ҳафтанинг душанба кунлари иш куни қилиб белгиланди. Пойтахт ИИББдан хабар қилинишича, бундай қарор фуқароларга қулайлик яратиш ва навбатларни қисқартириш мақсадида қабул қилинди.\nМирзо Улуғбек тумани аҳолисига хизмат кўрсатиш учун янги 4-сонли туманлараро рўйхатдан ўтказиш ва имтиҳон олиш бўлинмаси очилмоқда. У Миробод тумани Водил кўчаси 54-уй манзилида жойлашган.\nЯккасарой тумани аҳолисига эндиликда 1-сонли туманлараро рўйхатдан ўтказиш ва имтиҳон олиш бўлинмаси хизмат кўрсатади. Мазкур бўлинма Сергели автомобиль бозорида жойлашган. Чилонзор туманидаги 3-сонли бўлинма эса таъмирлаш ишлари олиб борилаётгани муносабати билан 19 мартдан ҳар душанба кунлари фаолият кўрсатади.\nБундан ташқари, барча бўлим ва бўлинмаларда қўшимча равишда жамғарма кассалари дарчалари очилди. Транспорт воситалари агрегат рақамларини солиштириш масканида катта навбатларни бартараф этиш мақсадида қўшимча ходим ва воситалар жалб этилди. Фуқароларнинг ҳайдовчилик гувоҳномаларини янги намунадаги миллий ҳайдовчилик гувоҳномаларига алмаштириш учун қўшимча хоналар ташкил этилди.\n#рўйхатдан ўтказиш ва имтиҳон олиш бўлинмаси


Nusrat Rahmat: 30. МЕНИНГ ОЙИЖОНИМ\n30. МЕНИНГ ОЙИЖОНИМ\nБундоқ ўйлаб қарасам, мен сизга бувим, ўртоқларим, ҳатто муаллимларим ҳақида анча батафсил ҳикоя қилибман-у, бу ёруғ оламдаги энг яқин кишим – ойим хусусида узуқ-юлуқ гаплар билан чегараланиб қолибман.\nБиз Тошкент (аниқроғи, Калинин райони)га кўчиб келгунимизча мен меҳрибон моможонимнинг бағрларида вояга етдим. Шу туфайли бўлса керак, ойимнинг меҳрига зориққанимни эслолмайман. Фақат жонажон Самарқандни тарк этганимиздан кейингина, она меҳри, деган муқаддас туйғуни чуқурроқ, теранроқ туя бошладим. Оила, деб аталадиган мукаммал вужудни ойимсиз тасаввур қилиш мудҳиш эди. Чунки, у киши ана шу соғлом вужуднинг уриб турган юраги эдилар. Лекин надоматлар бўлсинким, бизни дея ўз юракларини анча эрта хасталантириб қўйдилар у киши.\nОйимнинг фақат биз – фарзандларгагина эмас, дадамга, қариндошларга, ҳатто қўни-қўшниларга ҳам борлигини бахшида этадиган жонсўз сиймо эканлигини анча кейин тушундим. Йўқ, буни шунчаки ҳамду сано, деб ўйламанг. У кишининг жонфидолигига ўнлаб мисоллар келтиришим мумкин. Бир воқеа хусусида гапириб берсам, ўзингиз ҳам бунга ишонч ҳосил қилишингиз турган гап.\nАниқ ёдимда: 1 Май байрами (1983 йил) арафаси. Айвонда ўтириб олиб, дарс тайёрлаётган эдим. Ойим ромдан бошларини чиқариб, одатдагидек енгилгина хавотир билан укаларимни кузатиб ўтирган эдилар. Бир маҳал у киши зорланиб, менга мурожаат қилиб қолдилар.\n– Улуғжон, қўлимни тут, ўғлим...\nМен картдан ирғиб пастга тушдим. У кишининг ранглари докадай оқарган, вужудлари ҳолсизланиб қолганди. Ойимни суябгина картга ўтқазганимдан кейин, юракларини ушлаб, кўзларини юмдилар.\n– Нима бўлди, – сўрадим билинар-билинмас қалтираётган бармоқларидан ушлаб.\n«Ҳеч нима», дегандай бош тебратдилар бийим. Укаларимга бирор кор-хол бўлганидан хавотирга тушиб, дарҳол пастга қарадим. Йўқ, Моҳинбону Фирўзни кўтариб юрар, Дилафрўз билан Мирзо болакайлар даврасида эдилар. Одатда, ойим – қаттиқ қўрққан, дафъатан ҳаяжонланган пайтдагина шу куйга тушарди. Ён-атрофларга ҳам аланглаб назар ташладим, лекин дилга дард бўлиб ботадиган бирорта нохушликни кўрмадим. Бэла муаллима болаларга озорбойжончалаб хотиржамгина дашном берар, тўғримиздаги уйнинг йўлаги олдида таниш амаки эски «Москвич» моторига уннарди. Фақатгина бир аёлни ҳисобга олмаганда, бу ердагилар деярли таниш эдилар. Мен нотаниш аёлга разм солди ва эътиборимни, энг аввал унинг соябони ўзига тортди. Бу соябон (кейин билсам, японча экан) гулсафсарнинг оч бинафша рангида бўлиб, соҳибасини қуёшдан тўсиб турарди. Аслида қуёш ҳам унчалик куйдирадиган даражада эмасди. Лекин бу қотмагина хоним сохти-сумбати, рангпарлиги андак бўлса ҳам бузилишини хуш кўрмайдиганларга ўхшарди.\nДарвоқе, гап соябонда ҳам эмас. Бу аёлдан ойим нега бунчалик ваҳимга тушиши, жон ҳовучлаши керак?! Бизнинг микрорайонда бегона одамларнинг бот-бот пайдо бўлиб туриши янгилик эмас-ку!\n– Бийижон, нимадан қўрқдингиз-а? – ажабланиб сўрадим.\nОйим такроран сарак-сарак бош тебратди.\nЙўқ, у кишини унчалик қуён юрак деб бўлмасди. Самарқанддаги мактабимизда болакайлар зир қақшашарди ойимдан. Қимор ўйнаётган ёки бирор ножўя иш қилаётган бебош шатрамаларга «Шаропова (ойимнинг фамилияси шунақа) келяптилар!» – дейишса бас – бари тум-тарақай бўларди. Дадам ҳафталаб командировкага кетганда ҳам ҳайҳотдай, бунинг устига дару деворсиз ҳовлида бизни она бургутдай зийраклик ҳамда меҳрибонлик билан қўриқлаб ётардилар. Ойижоним туфайли мен мактабда кўкрак кериб юрардим.\nЯнги манзилгоҳга кўчиб келганимиздан сўнг турфа нохушликлар сабаб бўлиб, ойим зиғирча кўнгилсизликдан ҳам ҳадиксирайдиган, чўчийдиган, гоҳо тунлари нохуш тушлардан фарёд чекиб уйғонадиган бўлиб қолдилар. У кишининг илк юрак-дардларига ўзим сабаб бўлдим ва бу хусусда алоҳида тўхталишга тўғри келади.\nКўчиб келганимиздан икки кун ўтгач, ойим мен билан Моҳинбонуни эргаштириб, ҳовлисида терак, акация ва эманлар айқашиб ўсиб ётган мактабга (унинг пештоқига «Ойбек номидаги 14-ўрта мактаб» деб ёзилганди) олиб бордилар. Мактаб директори Ҳалима Турдиева хушбичимгина аёл экан. У бизни иссиқ қарши олди.\n– Мен ўқитувчиман – дедилар ойим салом-аликдан кейин, – кексалар айтгандай, нону насиба тортиб, шу юртларга келиб қолдик.\n– Ҳечқиси йўқ – гапни илиб кетди директор ҳам табассум билан тасалли берган бўлиб, – мен ҳам, масалан қашқадарёликман.\n– Мени ташвишга соладиган нарса, – давом этдилар ойим, – болаларимнинг тақдири. Дадаси иккаламиз уларни ростгўй, ғурурли қилиб тарбиялашга ҳаракат қилганмиз. Янги жойда бирор киши уларни андак бўлса ҳам камситиши, иззат-нафсига тегиб қўйишидан жуда-жуда қўрқаман.\n– Бу гапларни хаёлингизга ҳам келтирманг, – деди директор кулиб, – мактабимиз намунали ўқув даргоҳи ҳисобланади. Яқинда биринчининг ўзлари байроқ топширдилар.\nЎша куни синф раҳбаримиз – рус тили ўқитувчиси Светлана Петровна мени болалар билан таништириб, ўзаро иноқ бўлишимизни тайинлади ва олдинги партага ўтқизди. Ойим қайта-қайта хайрлашиб чиқиб кетар экан, томоғимга шўртаккина туйғу тиқилгандай бўлди. Лекин бу бегона болалар мени йиғлоқига чиқаришмасин, деб хаёлимни бошқа томонга чалғитдим.\nОрадан бирор ҳафта ўтгач ойимга ҳам қўшни 45-мактабдан ўз таъбирлари билан айтганда «озгина иш» топиб беришди. Кейин синглим Дилафрўзни ҳам ўша мактабга ўқишга олиб кетдилар.\nТан олишим керак, дастлаб синфдошлар (айниқса, қизлар) каминани анчайин эъзозлашди. Табиийки, мен ҳам муҳитга мумкин қадар тезроқ сингишиб кетиш учун ўзимни эркин, хушмуомала тутишга ҳаракат қилдим. Аммо, айниқса, дарсда жавоб бераётганимда айрим болалар ўзаро шивирлашиб нутқимни, аниқроғи, самарқандча шевамни мазах қилаётганини фаҳмлаб қолдим. Бора-бора эса улар устимдн куладиган, очиқчасига мазах қилдиган одат чиқаришди. Бу ҳол эса мени жуда тутақтириб юборарди. Табиатан андак баджаҳллигимни ҳам тан олишим керак, албатта. Шунинг учун уйда қаҳрга миниб қолсам, дадам таниш мақолни такрорлаб қоладилар: «Қоранинг қони чиққунча, сариқнинг жони чиқади». Хуллас, бир куни катта танаффус пайтида А. деган бола билан худди шу хусусда ғижиллашиб қолдик. «Бу опасини бийи деб чақиради», деди-ю, қаҳ-қаҳ отиб кулди у. «Онани «опа» дейиш – бориб турган бефаҳмлик», дедим жаҳлга миниб. Иккаламиз шу тариқа санлашиб турганда, бир новча бола рақибимни киш-кишлаб қолди. «Пачакилашиб ўтирасанми – сол башарасига, тожикнинг!» Мен чидаб туролмадим: ҳалиги новчанинг нақ башарасини мўлжаллаб зарб билан мушт туширдим. У дод деди. Худди шу пайт кимдир гирибонимдан тутди ва гугурт чўпи учидаги фосфор солиб отиладиган ясама тўппончани юзимни ўнглаб, резинани босди. У гумбирлаб кетди, ўнг кўзим чимиллаб оғриди ва икки қўлим билан уни беркитдим. Ҳадемай ўқитувчилар, завучимиз Мария Ғаффоровна етиб келишди.\nМен шу топда ўзимдан кўра ойимдан кўпроқ хавотир торта бошладим. Мени бу ҳолда кўрса, не кўйга тушаркин, бояқиш?! «Тез ёрдам» мени шифохонага олиб кетди. Докторларнинг бири қўйиб, иккинчиси кўзимни текшираётганда, ойим пайдо бўлдилар. Врачлар йўл бўшатишди. Ойижоним худди гўдакни қучоқлагандай, мени бағриларига босдилар, киприклари орасидан симоб томчисидай ёш сизиб чиқди. Кейин эса биринчи бор ҳаво етишмаётгандай оғизларини каппа-каппа очиб нафас олдилар, беихтиёр юракларини чангалладилар. Докторлар мени қўйиб ойимга дори ичиришди, муолажа қилишга киришишди, қайта-қайта далда беришди.\nЙўқ, қорачиғим зарарланмаган экан, фақат мижжаларимга аллақандай заррачалар қадалибди, холос. Лекин менинг қорачиқларимни четлаб ўтган сочмалар ойимнинг юрагини тешиб ўтганини анча кейин ҳис қилдим. У киши бир умрга хастадил бўлиб қолишларини ўшанда хаёлимга ҳам келтирмагандим.\nОйимнинг иккинчи бор юрак тутқаноғига Аббос муаллимнинг кичик ўғли Иоска (Юсуф), аниқроғи, уни машина нўқиб кетиши сабаб бўлди. Бу нохуш ҳол шундайгина йўлагимиз олдида юз берди. Қизил «Жигули» Иоскани уриб кетди-ю, бир неча қадамгача сургаб борди. Болакайни биринчи бўлиб ойим ердан кўтариб олдилар. Шўрлик Иоска халоскорини топгандай, икки қўли билан ойимнинг бўйнига чирмашди. Унинг юзидан сизаётган қон ойимнинг елкаси бўйлаб оқишда давом этди. Ҳадемай Бэла муаллима фарёд чекканича югуриб келди. Аммо қалт-қалт учиб тушаётган Иоска карахт қўллари билан бийижонимни тағин ҳам қаттиқроқ қучоқлаб олди. Мен унинг бу ҳаракатидан: «Нечун мени бу куйга солиб қўйдинг, ойижон?!» – деган дашномни уқиб олгандай бўлдим.\n«Тез ёрдам» уни олиб кетди. Ранги докадай оқарган ойижоним менга мажолсизгина суяндилар. Миллиард кишиларнинг ўпкаси учун етиб ортадиган ҳаво – ойимга келганда, тағин камлик қила бошлади ва бу жуда ачинарли эди.\nХуллас, шунақа гаплар. Мана ойим бугун тағин юрак чангаллаб ўтирибдилар. Ўқ отилган эмас, ҳеч кимни машина ҳам ургани йўқ. Демак, шу фалокатларга тенг келадиган бир нохушлик яқин.\nМен зудлик билан ойимга сув, дори бердим. Алламаҳалдан кейин масала андак равшанлашгандай бўлди.\n– Улуғжон, – дедилар у киши, – пастга қара-чи, укаларинг ўйнаб юришибдими?\n– Ўйнаб юришибди, – дедим ҳозиржавоблик билан.\n– Анову аёл кетдими?\n– Қайси? Соябонлими? Ҳа, кетди!\nБийим енгил тортгандай бўлди. Демак, ҳамма гап арвоҳга ўхшаган ўша хонимда. Балки, у ёвуз ниятли кишидир: укаларимни ўлдирмоқчи бўлгандир? Эҳтимол, уларни ўғирлаш пайидадир?! Балки, ашаддий жосусдир... Хуллас, ўйлаб ўйимнинг тубига етолмасдим.\nШундай қилиб, бу жумбоқ сирлигича қолди.\nМен аёлни қарийб ёддан чиқарган эдим. Ўша куни мактабдан қайтаётиб, уни ногаҳонда автобус бекатида учратиб қолдим ва беихтиёр сесканиб тушдим. Чўчиб кетишимнинг боиси сизга равшан бўлса керак: мабодо ойим унинг бехосият шарпасини сезиб қолса, не ҳолга тушади, деб хавотир тортгандим-да. Мен соябонли аёлни зимдан кузатмоқчи бўлдим. Аммо у шиддат билан келаётган «Волга»ни тўхтатиб, орқа ўриндиғига ястанганича ўтириб олди-ю, жўнаб кетди. Менинг эса хаёлларим паришон бўлиб қолди. Кейин уни учратиб қолганимдан ойимни воқиф этиб қўйгим келди-ю, тағин мулоҳазага бориб қолдим.\nЭрталаб дадам ойимга дашном бердилар:\n– Тушингизда нола чекдингиз! Нимадан қўрқасиз?...\nУ кишининг узилиб қолган каломидан: «...ахир, ёнингизда мен борман-ку», деган мазмунни ўқиб олиш қийин эмасди.\nҒалати. Ўша тун ўзим ҳам нохуш тушдан уйғониб кетдим. Эмишки... уйимизга чипор илон кириб қолибди. Ойим жон талвасасида қичқириб, ўрнимиздан жилмай туришни тайинлабдилар. Атрофга ҳар қанча алангласам ҳамки газандани учратолмасмишман. «У зонтикнинг ичига кириб кетди», дермишлар ойим ташвишланиб.\nЭҳ, ланъат! Лаънат бўлсин барига!\nТасаввуримда мудҳиш қора кучга айланиб қолган соябонли хонимни учинчи бор новвойхона олдида учратиб қолдим. У ёлғиз эмасди: ойим раҳбар бўлган IX «Б» синфида ўқийдиган бола билан бирга эди. (Айрим андишаларга кўра бу боланинг номини шартли равишда Меҳрож деб атамоқчиман). Сафсар гулли зонтик кўтарган аёл яккам-дуккам томчилаётган ёмғирдан ҳимоя қилиш учун Меҳрожни ўз пинжига тортиб олганди. Ногаҳонда онам пайдо бўлишидан чўчиб, атрофга аланглаб қўйдим. Кейин ўзимни босиб олиб, уларни кузатдим. Аёл Меҳрожнинг костюмдаги чангларни қоққан бўлар, тугмаларини назокат билан ушлаб қўяр ва нималар ҳақидадир эҳтирос билан гапирарди. Меҳрож эса аёлнинг сеҳрли кўзларига тикилиб қолганди. Гарчанд, одамларнинг ўзаро суҳбатларига қулоқ тутиш одобсизлик ҳисобланса ҳамки, ўша томонга қараб силжий бошладим. Аммо соябонли аёл навқирон суҳбатдошининг пешонасидан ўпиб, у билан хайрлашди-ю, жўнаб қолди. Меҳрож ҳам нон харид қилиб, хаёллар оғушида уйига жўнади. Мен эса аллақандай ғулғулали, васвасали ўйлар исканжасида қолгандим. «Нима жин уриб Меҳрож унинг домига тушиб қолдийкин?» «Бу Ёсуман аёл ойимнинг ўқувчисини нималар деб авради экан?» «Ойим булардан воқиф бўлса, ҳоли нима кечади?» Хуллас, сарҳисобсиз, сарҳадсиз эди ўйларим.\nАна шу учрашувни ҳам онамдан сир тутишга аҳд қилдим, аммо хато қилган эканман. Буни эса кейинроқ фаҳладим. Мазкур хато хусусида сўз юритишдан олдин сизни Меҳрож ва унинг оиласи билан таништиришга тўғри келади.\nМеҳрожлар қаршимиздаги уйнинг биринчи қаватида яшашади. Биз уларникига бир неча бор меҳмон бўлиб ҳам борганмиз. Тўғри, дастлаб Меҳрожнинг ойиси – Махфират хола меҳмон бўлиб келгандилар бизникига. У киши олиб келган «Сказка» деган тортни укаларим билан бир зумда паққос туширгандик. Бу аёл ойим билан асосан ўғли хусусида гаплашганди. Унга алоҳида эътибор беришни, назоратга олиб, яхши ўқитишни илтимос қилганди ўшанда.\n– Меҳрож ўзимнинг ўғлимдай гап, – дедилар ойим ўшанда, – айтмасангиз ҳам, бор меҳрим – бахшида.\nАёл – Меҳрож оиладаги ягона фарзанд эканлигини таъкидлаб, у ота-онанинг ёруғ оламдаги ягона умидлари эканлигини аллақандай шикастта оҳангида гапирди. Негадир раҳмим келди у кишига.\nМахфират хола иккинчи гал келганда, бизни ҳам уйига таклиф қилди. Дадам бир-икки кун иккиланиб юрдилар-у, ниҳоят ойимнинг қистови билан рози бўлдилар.\nИлк меҳмондорчиликда менга аён бўлган нарсалар ҳақида сўз юритадиган бўлсам, гапни Махфират холанинг меҳмоннавозлиги, пазандалигидан бошлашга тўғри келади. Стол шунақа ҳафсала билан безатилгандики, ҳайратга тушмай иложингиз йўқ эди. Синги қилиб пиширилган қатлама, сомсалар; ранго-ранг винегредлар, салатлар; кейинроқ сузилган шўрва, манти... буларнинг бари уй бекасининг юксак дидидан далолат берарди. Махфират хола атрофимизда гиргиттон бўлар, турфа неъматлар билан сийларди.\nМеҳрожнинг дадаси архитектор экан. У киши ҳам дадам билан улфатлашиб қолди. Улар аслида Ленинободдан бўлиб, бир неча йил Чимкентда ва бошқа жойларда ҳам яшашибди. Тўрт йил муқаддам шу районга кўчиб келишган экан.\n– Нону насиба, нону насиба, – дедилар дадам бу гапни эшитиб, – мана биз ҳам...\nШу тариқа улар билан борди-келди қиладиган бўлиб қолдик. Ҳар сафар ҳамнишин бўлганимизда, аёл ўғлидан гап очар, унинг табиатидаги заррача ўзгаришдан ҳам ташвишга тушаверади. Махфират холани тушуниш қийин эмасди. Менинг ойим беш фарзандига тақсимлаган меҳр-муҳаббатини у яккаю-ягона жигаргўшасига бахшида этганди. Бу аёл таърифга сиғмайдиган даражада оилапарвар эди.\n– Мен шу аёлнинг бир фазилатига тан берганман, – дедилар бир куни дадам, уларникидан қайтиб келгач, – ҳар гал борганимизда бу аёл диван билан шкафни ёки телевизор билан китоб жавонининг ўрнини алмаштириб қўйган бўлади. Шу билан уйга файз киргандай, гўёки бошқа хонадонга кириб қолгандай бўласиз.\n– Мен Махфират опадан энг аввал пазандаликни, дастурхон безашни ўрганишим керак, – тан олдилар ойим, грузинча дейсизми, арманча дейсизми – қотириб қўяди.\nМавзудан тағин чекиниб кетганим учун узр. Гоҳида шунақа йўл тутишга мажбур бўларкан киши. Футболчи ҳам дарвозани мўлжалга олган ҳолда, тўпни ёнга, орқага ошириб туради-ку.\nХуллас, соябонли аёл билан Меҳрожнинг суҳбат қуриши менга батамом тинчлик бермай қўйганди. Орадан бирор ҳафта ўтгач, бу мулоқотдан ойимни воқиф қилиб қўйишга қарор қилдим.\n– Бийи, – дедим бир куни у киши хотиржам ўтирганда, – ҳалиги аёл Меҳрожларнинг қариндошими?\nОйим сергак тортди, аниқроғи, сесканиб тушди. Саволимга савол қайтарди.\n– Сен уни кўрдингми?\nОйимнинг авзойи ўзгарди. Жиддийлашиб, савол беришда давом этди. Барини батафсил гапириб берганимдан кейин мени уришишга киришди.\n– Гўсала! Шунча вақтдан бери оғзингга талқон солиб юрибсанми?! Хумбош!\nМен бошимни ҳам қилиб ўтирдим. У киши ўзини босиб олгач, менга буюрди.\n– Югуриб бор, Меҳрож акангни чақириб кел! Бийим чақиряптилар, химиядан консултация ўтказармишлар, дегин.\nАфсуски, Меҳрож билан ойимнинг мулоқотларини тинглашнинг иложи бўлмади. Ойим уни меҳмонхонага олиб кириб, роса койиётганлари, изза қилаётганларини ҳис қилиб турдим. Гоҳида қулоғимга узуқ-юлуқ гаплар ҳам чалиниб қоларди. «Мен сенга айтгандим-ку, ўша жодугар билан гаплашмагин», деб. Меҳрож алламаҳалгача жим турар, сўнг ғўлдираб қўярди. Ойим овозларини пасайтириб, уни койирдилар. «Махфират опа эшитса, ўлиб қолади-ку!»\nКейин Меҳрож уйдан қизариб-бўзариб чиқди-ю, бошини ҳам қилганича жўнаб қолди. Назаримда хавф-хатарнинг машъум шарпаси чекингандай бўлди. Бу дилсиёҳликлар, нохушликларнинг барига ўша соябонли аёл сабаб эканлигини ҳис қилсам ҳамки, масаланинг туб моҳиятига етолмай, азият чекардим. Ўша аёлнинг машъум арвоҳи қайта пайдо бўлмаслигини жуда-жуда истардим. Лекин надоматлар бўлсинким, ундай бўлиб чиқмади.\nОрадан қанча вақт ўтганини аниқ эслолмайман. Бир куни эшигимиз қўнғироғи узиб-узиб жиринглади. Мен одатдагидек, шошилинч илгакни туширдим ва кутилмаганда, қаршимда турган... соябонли аёлни кўрдим. Қўрқиб кетдим, ҳеч нима демай, эшикни қарсиллатиб беркитдим.\n– Ким у? – сўрадилар ойим.\n– Соябонли аёл, – дедим гуноҳ иш қилиб қўйгандай писиниб.\nОйим бир лаҳза қотиб қолдилар, кейин эса ўктамлик билан бизга кўрсатма бера бошладилар.\n– Моҳинбону, столни беза, Улуғ, чой қўй!\nДадамга эса илтимосу илтижо оҳангида буюрдилар.\n– Муаллим, сиз кетиб қолманг! Дилимга қувват бўлинг!\nЧақирилмаган меҳмонга ойимнинг ўзлари пешвоз чиқдилар. Уларнинг юзма-юз келишлари мен кутгандек-нохушлик билан бошланмади. Аксинча, икковлари ҳам дилларидаги ҳад-ҳудудсиз ғазаб ва нафратларини жиловлаб, сохта табассум билан анча қуюқ ҳол-аҳвол сўрашишди.\n– Раҳмат, Рухсора Шароповна, – деди назокат билан соябонли аёл, – мен сизни худди шундай тасаввур этгандим. Туйғуларим зарра бўлса ҳам алдамаганини қаранг-а!\nОйим бош силкиб маъқулладилар ва уни меҳмонхонага таклиф этдилар. Мен чой олиб кирдим. Аёл ҳамон сўзида давом этарди.\n– Шу ҳам ҳаво бўлдими? Эрталаб осмон очиқ эди, зум ўтмай ёмғир қўйиб берди.\n– Баҳор ҳавоси-да, нима дея оламиз, – кулиб елка қисдилар ойим, – деҳқонларга ҳам қийин бўлди.\nМен эса ажабланардим. Наҳотки бу аёл ана шу мужмал гапларни муҳокама қилиш учун келган бўлса?!\nНаҳотки, онамнинг, бутун оиламизнинг таҳлика-ю, ташвишлари замирида ана шу жўн гаплар ётган бўлса?!\nЙўқ, ундай эмас! Уларнинг икковлари ҳам ролларини боплаб ижро этаётган актёрларга ўхшашарди шу тобда. Уларнинг юракларидаги гапни мен тахминан қуйидагича изоҳлаган бўлардим:\nОйим. Сен – ярамас илонга кўзим учиб турган эмасди. Тезроқ дардингни айтгин-у тўёғингни шиқиллат!\nСоябонли аёл. Сен – ипирисқи муаллима йўлимга тўғаноқ бўляпсан. Ҳали совунимга кир ювмабсан!\nОйим. Ёмонлигингдан ҳам худо сен – гўрсўхтани ана шунақа бахтсиз қилиб яратган!\nСоябонли аёл. Илоҳо, у сани ҳам бахтиқаро қилсин!\nОйим. Сан гуноҳларга ботган бандасан – қарғишинг ўзгагамас, ўзингга уради.\nЙўқ, улар ҳамон табассум ила, сокин гаплашишар, Орол денгизининг қуриётганлиги, Афғонистондаги воқеаларни сўзлаб, надомат билан бош тебратишарди.\nЭҳ, макри минг туяга юк бўладиган аёллар!\nЭнг зукко дипломатлар ҳам ип эшолмайди сизнинг олдингизда!\n– Мен бир бахтсиз аёлман, – мақсадга андак яқинлашмоқчи бўлди меҳмон.\nЛекин ойим, кутилмаганда унга нохушроқ зарба бериб юборди.\n– Ўзини қоралаган ва бахтидан нолиган кимсалар ўзгаларни ҳам ёмонлаш, бахтсизлигини юзига солиш мақсадида шундай йўлни танлашади.\n– Қўрқманг, сизни ёмонламайман, – заҳарханда қилди меҳмон.\n– Ҳарҳолда, мақтагани келмаган бўлсангиз керак, – истеҳзоли кулди ойим.\n– Ҳа, тўғри лекин рост гап ҳам совуқ бир нафрат ва ғазаб билан айтилса, туҳматга ўхшаб кетар экан. Биз аёллармиз – назокатдан ўзи маҳрум этмасин!\n– Узр. Бунинг устига сиз менинг меҳмонимсиз, – икки қадам орқага чекинган боксчиларга ўхшаб, гап ўзанини ўзга ёққа бурдилар ойим.\nУлар тағин бош мавзудан чиқиб, гўшт ва сутнинг ноёблиги, қимматлигидан нолиб кетишди.\n– ...картошка деганнинг ўзи нима, – давом этарди меҳмон, – бир килосини тўрт сўм деб ўтирибди, сўхтаси совуқлар! Гўштдан қиммат-а, гўштдан!\n– Ойлик олиб яшайдиганлар қийин, – қўшилдилар ойим, – амалдорларга эса барибир: уйларига келтириб ташлашади.\nРақиблар ҳамон асосий масалага яқинлашишдан чўчишарди. Шунинг ўзи ҳам бош мавзу оловдек лов этиб ёниб кетадиган эканлигидан далолат берарди. Аммо муддао теграсида от суриб юриш билан иш битмасди ахир! Шунинг учун ойим мақсадга ўтдилар.\n– Мен ҳақимда сизга Меҳрож гапирган бўлса керак-а?\n– Ҳа, ҳа ҳурмати жуда баланд экан сизга.\n– Меҳрож – мўмин-қобил бола, жавоб бердилар ойим, – андак соддалиги бор, холос. Бўлмаса ўзи онасига ўхшаб тиришқоқ.\n– Лоақал тиришқоқлигимни эътироф этганингиз учун қуллуқ! Синчков экансиз! Начора: олма остига тушади-да!\nОйим андак ҳушёр тортиб, давом этдилар.\n– Мен сизни эмас, Махфират опани назарда тутяпман.\nОрага сукунат чўкди. Пружина юмшаш ўрнига баттар таранглашгандай бўлди. Меҳмон ғазаб ва ҳаяжонларини имкон қадар жиловлаб, аввалгидан ҳам пастроқ пардада давом этди. У овозига ёқимлилик беришга уринса-да, зарда ҳамда кесатиқ оҳанглари сезилиб турарди.\n– Унинг ҳақиқий онаси – мен эканлигимни бинойидай биласиз!\nУ ойимнинг юзига бир лаҳза синчков назар ташлаб, фикридаги ўзгаришларни уқиб олишга ҳаракат қилди. Сўнг овозини кўтариб, давом этди:\n– Шунинг учун ҳам соямдан сесканасиз!\n– Овозингизни кўтаряпсиз, демак, сиз ноҳақсиз, – дедилар ойим.\n– Йўқ, ҳақиқат именна баланд овоз билан айтилиши керак! Токи у ғофил бандаларни уйғотсин! Бу – менинг шиорим! Бошқасини тан олмайман! Тан олмайман! Меҳрожни тўққиз ой вужудимда олиб юрганим – ҳақиқат!\n– Халқимизда бир мақол бор, – фикр айтмоқчи бўлдилар ойим. Лекин суҳбатдоши у кишининг гапини лабидан юлқиб олди.\n– Вой, мақолга бало борми?! Меҳрожнинг томирларида менинг қоним оқаётганлигини тан оласизми? Зеро бу ҳақиқат ҳар қандай мақол-у афоризмдан қудратли-ку!\n– Биз жазавага тушиб кетяпмиз!\nМеҳмон тағин алланима балоларни гапирди. Надомат чекиб, кўзига ёш олди. Бу курашда ойим бой бериб қўйишидан чўчиган дадам ниманидир баҳона қилиб, ичкари кирдилар. Ҳалиги аёл вазиятни батамом ўзгартирди, ўзини хору хасдай забун кўрсатиб, дадамга илтижо қилишга киришди.\n– Домла, лоақал сиз мени тушунинг! Сизни журналист-ёзувчи дейишди. Суриштириб келса, қонун ҳам мен томонда. Наҳотки, мавжуд қонунни, адолатни ҳимоя қилмасангиз?!\nДадам каловланиб қолдилар. Сўнг савол бердилар.\n– Боланинг кўнгли ким билан бўлишда?\n– Гап худди ана шу ерда, – бурролик қилди аёл, – эндигина кўндираман, деганда, Рухсора Шароповна уни йўлдан уряптилар!\n– Йўқ, сиз уни йўлдан ураётганда, мен болага ҳақиқатни айтдим, – дедилар ойим. – Агар Махфират опа оналик қилолмаган бўлса кетавер, дедим! Ёки нотўғри айтибманми?!\n– Нима кераги бор эди бу гапларнинг?! Нечун бу зуғумлар, ситамлар?! Тушунсаларинг-чи, ахир, мен ўшанда уни болалар уйига топширишга мажбур эдим. Гўрингда тўнғиз қўпгур қайнонам билан ярамас эрим...\n– Биз учун бу тафсилотларнинг кераги йўқ – унинг сўзини бўлдилар ойим. – Ҳамма гап шундаки, Махфират опа уни ўн олти йил бағрида эъзозлаган.\n– Лекин, – тағин ойимнинг сўзини кесди суҳбатдоши ва чап маммасини икки қўллаб ҳовучлаганча, давом этди, – мана бундай қилиб сут эмизгани йўқ!\n– Сутингизни сиз ҳам болангиздан дариғ тутгансиз. У аёл бўлса, чақалоқнинг иштончаларини ювган, тушларида чўчимасин, деб бағрига босиб ётган, ўгайлигини бирор нокас айтиб қўймасин деб, шаҳарма-шаҳар кўчиб юрган! Бу ҳазилакам жасорат эмас! Бундай пайтда бағритош одам ҳам шафқат қилади, инсоний туйғулари жунбушга келади.\nОрага мавҳумгина сукунат чўкди. Монологлар гуёки тугаб қолгандай эди. Лекин соябонли хоним овозини пасайтириб, киноялигина давом этди.\n– Ҳа, шафқат керак! Фақат у аёлга эмас, мен ҳам раҳму шафқатга муҳтож ва дахлдор одамман! Келинглар, бундай қиламиз: сиз менга болаларингиздан бирини беринг – олиб кетавераман! Махфират хола ҳам жабр кўрмайди, мен ҳам. Ахир, сизларда беш фарзанд-ку! Бунинг устига сизлар замоннинг пешқадам, гуманист кишилари. Коммунист бўлсаларинг ҳам ажабмас?!\nБалконда бу гапни эшитиб ўтирган Моҳинбону иккаламиз чўчиб кетдик. Синглим бегона бир аёлга эргашиб кетишни кўз олдига келтирди, шекилли, дил тўла дард билан йиғлаб юборди. Шукурким, ойим шиддат ила қарши зарбага ўтдилар.\n– Сиз жўжаларини ҳимоя қилиш учун ўзидан неча чандон кучли калхатга ташланган товуқни кўрганмисиз? Ёки ини бузилган мушук ҳали кўзи очилмаган боласини авайлабгина тишлаб, ўзи билан олиб кетганини кузатганмисиз? Ахир, биз инсонлармиз-ку!\n– Катта ҳарф билан ёзиладиган, – гап суқдилар дадам.\n– Мен жигаргўшаларимни ана шу она товуқдай бало-қазолардан ҳимоя қилдим, мушукдай авайлаб олиб юрдим. Сизга ўхшаб, туғасолиб, етимхонага топшириб юбормадим!\n– Қисматимни юзимга соласиз, деб ўйламагандим, – андак бўшашди аёл, – лекин бизнинг ҳар биримизни қандай кўргиликлар кутаётганидан бехабармиз.\n– Мени тушунмадингиз, – давом эттирмоқчи бўлдилар ойим, аммо суҳбатдошлари бунга имкон бермади.\n– Гапни айтиб қўйиб, «мени тушунмадингиз, ундай демоқчи эмасдим», дейиш бориб турган мунофиқликдир!\nОйим ҳам овозларини кўтариб, аллақандай чигал иборалар билан рақибларининг ножинслигига шаъма қилдилар. Машмаша авжга чиқа бошлади. Боядан бери сукут сақлаб ўтирган дадам фалсафа суқдилар.\n– Бир донишманд айтган экан: икки киши жанжаллашаётган бўлса, билки, айб ақллисидадир. Ваҳоланки, икковларингни ҳам ақлли аёллар деб биламан. Бир пиёладан чой ичиб, ўзларингни босиб олинглар.\nДадам бунга ҳам қаноат қилмай, пиёлаларга чой қуйиб баҳсгўйларга узатдилар. Мавзуни бошқа ёққа буриш, вазиятни мўътадиллаштириш илинжида боягина газетадан ўқиган хабарларини ҳикоя қилишга киришдилар.\n– Капитализм ҳақиқатан ҳам инқирозга учради. Англияда сигарет, наша чекувчилар орасида ўн олти-ўн етти ёшли ўсмирлар ҳам бор экан. Эрондаги пахта плантацияларида ҳатто ўн тўрт ёшли болаларни ҳам ишлатишаркан. Американи айтмай қўяқолай: негр автомашина харид қилса, ҳафталаб қозонни қантариб қўйишга тўғри келаркан.\nБу топда халқаро аҳволга бало бормиди?! Дадамнинг ўзлари ҳам буни ҳис этдилар, шекилли, сирғаниб чиқиб кетдилар. Аёллар баҳсни қолган жойидан давом эттиришди. Аввал аста-секин, кейин эса анча жиддий мунозара бошланиб кетди. Соябонли аёл ойимдан Меҳрожга йўл кўрсатмасликни сўрар, гоҳида пўписага ўтар, аммо нуқул рад жавобини оларди. Машмаша авж пардаларида кўтарилганда, Моҳинбону иккаламиз тағин хавотирга тушдик. Бу гал дадам уларнинг олдига анча жаҳл билан кирдилар.\n– Энди бундай, синглим, – анча салмоқ билан зардалигина гап бошладилар у киши, – хотинимнинг юраги ҳаста. Бунақа қилсангиз, касал бўлиб қолади. У ҳали бизга керак!\n– Хўш, менчи? Мен ҳам инсонман! Онам бахтли бўлсин, деб туққан! Ёзувчи экансиз – маслаҳат беринг, йўл кўрсатинг!\nУ ўзига хос сўзамоллик билан жабрдийда ва жафокаш эканлигини исботлашга киришди.\n– Ҳукуматимиз ғамхўр, – далда бердилар дадам,– бизнинг жамиятда бахт учун курашган одам бенасиб қолмайди. Сиз ҳам детдомдан бирорта бола олиб, вояга етказинг! Ҳа, энди...\nБу холис маслаҳат аёлга мутлақо ўтиришмаганини унинг авзойидан уқиб олиш қийин эмасди.\n– Менинг ўрнимда бўлганингизда, именно шундай қилармидингиз? – сўради у истеҳзо билан.\nДадам нима дейишни билмай андак дудуқландилар, сўнг иддао аралаш овозларини кўтардилар.\n– Шу, бизни тинч қўйинг, илтимос! Дилсиёликка ҳеч тобим йўқ!\n– Мен ҳеч нима демайман, – деди аёл тағин бир оз давом этган нохуш гуфтигўдан кейин, – ўзига ҳавола қилдим: қизларингиз мендек бахтиқаро бўлсин!\nДадам тутақиб кетдилар. Кўзлари ола-кула бўлиб, юзлари таниб бўлмас даражада ўзгарди. Кейин ҳалиги аёлга қараб бақириб юбордилар.\n– Тур-ей, жипириқ!\nЧақирилмаган меҳмон ташқарига чиқиши билан соябонини олдиму, ғизиллатиб бориб, қўлига тутқиздим ва эшикни ёпдим.\nОйим дадамнинг кўкракларига бош қўйиб, йиғлашга тушдилар.\nАвтор: Нусрат Раҳмат на 06:26\n29. ТАНИШИНГ: РОМЭН


Самвел Бабаян билан "жанжалча", футболимиздаги энг катта муаммо ва Ливанга қарши ўйиндаги миш-мишлар ҳақида Тимур Кападзе билан интервью\n24 декабрь, 2021, 08:55\nТеглар:Ўзбекистон МТЖ | Самвел Бабаян | Вадим Абрамов | Миржалол Қосимов | Сречко Катанец | Сервер Жепаров\nТрансфер ойнаси ёпилишига 3-4 кун қолганида, Миржалол Қосимов билан учрашдим.\nSPORTS.uz сиз азизларга эксклюзив интервьюлар тақдим этишда давом этади. Бу сафар "Олимпик" клуби ва Ўзбекистон ОТЖ бош мураббийи Тимур Кападзе SPORTS.uz студиясида меҳмон бўлди. Суҳбат давомида қаҳрамонимиз мухлисларни қизиқтирган кўплаб саволларга жавоб берди.\n- Сизнинг "Бунёдкор"га ўтишингиз анча катта машмашаларни келтириб чиқарган. "Пахтакор"ни тарк этишингиз нега бундай содир бўлган?\nТўғриси, бу ўзгача тарихга эга воқеа. Мен 6 йил давомида "Пахтакор" шарафини ҳимоя қилдим. Мавсум якунида раҳбариятга кетмоқчи эканлигимни айтдим. Самвел ака клуб учун ёрдам қилишимни, текинга кетиб қолмаслигимни сўради. Ўша пайтлари Туркиянинг "Газиантепспор" жамоасидан таклиф бор эди. Бизни даврда агентлар йўқ бўлгани боис, хорижда тўп тепиш борасида таклифлар ҳар доим ҳам бўлавермаган. Самвел ака мени Россиянинг "Кубань" жамоасида ҳаракат қилишимни истади ва Туркияга клуб кўригида бўлишим учун юборди. Боргач, бир қанча муддат Тарханов қўл остида шуғулландим. 2-3 кундан сўнг, клубда мени кутишмаётганини тушундим. Бу орада "Газиантепспор" кўригида ҳам бўлдим. Кейин яна бир турк клуби алоқага чиқди. Қишки трансфер ойнасида вақт камлиги боис, ҳаммасини тезроқ ҳал қилишим керак эди. Трансфер ойнаси ёпилишига 3-4 кун қолганида, Миржалол Қосимов билан учрашдим. У пайтлари жамоа "Қурувчи" деб номланарди.\nМиржалол ака мени жамоага таклиф этди. Бу орада Сервер Жепаров ҳам худди мен сингари Россиянинг бошқа бир жамоаси кўригида эди. Унинг трансфер суммасини томонлар келиша олмади. Натижада, иккимиз бир пайтда "қалдирғочлар" сафига бориб қўшилдик. Афсуски, мен танлов қилишда иккиланган пайтим "шерлар" раҳбарияти мен билан алоқага чиқмади. Ҳеч ким қўнғироқ қилгани йўқ. Шартнома имзолашим билан Самвел ака қўнғироқ қилиб ранжиганини айтди. Менда ўша пайтда бошқа вариант йўқ эди. Ўйлашимча, "Бунёдкор" сафидаги 3 йил карьерамда катта қадам бўлди. "Пахтакор"га фаолиятимнинг энг зўр йилларини бердим. Қалбимни тубида ушбу клубга ҳурмат сақланиб қолган.\n- Ўзбекистон терма жамоасининг Ливанга қарши ўйинида футболчилар "саботаж"ни амалга оширгани ҳақидаги миш-мишлар тарқагани йўқ. Айтингчи, бу воқеа аслида қандай бўлган?\nҲеч бир футболчи Ватан шаъни турган пайтда, ўз манфаатларини устун қўймайди. "Саботаж" бўлмаган гап. Тўғри, тушунмовчилик бўлган. Вадим Абрамов даврида терма жамоа чинакам бир оила бўлиб шаклланган эди. Биз саралаш ўйинларида ЖЧ йўлланмасини қўлга киритишга кучимиз етишига ишондик. Эрон билан Тошкентдаги баҳс эса, аламли мағлубият билан якунланди. Эртаси куни Вадим Абрамов ишдан олинганини расман эълон қилишди. Бу футболчилар учун шок хабар бўлди. Мен Миржалол Қосимовни ўз акамдек кўраман. Улар билан жуда кўп бирга ишлаганмиз. Шунга қарамай, ўша даврда бу қарор нотўғри эди. Бутун саралаш босқичига тайёрлаган мураббий бирданига ишдан олингани натижага таъсир кўрсатди. Ёдимда бор, қарор эълон қилингач, Сервер (Жепаров) билан биргаликда Футбол федерациямиз офисига бордик. Бир неча кундан сўнг, Ливан билан меҳмонда ўйинимиз бор эди. Ҳеч бўлмаса, шу ўйинда Абрамов бизни бошқаришини сўрамоқчи эдик.\nАфсуски, эшик тагидан қайтдик. Бизни ичкарига киритишмади ҳам. Тушкун кайфиятда Бейрутда ўйин ўтказдик. Натижада, дуранг қайд этилди. Якунда, айнан ўша учрашувда қўлга киритилмаган 3 очко бизга панд берди. Ваҳоланки, барча ЖЧга урилмаган 2 та гол сабабли бора олмаганмиз, деб ҳисоблайди. Менимча, Бейрутдаги баҳсда ғалаба қозонганимизда, ҳаммаси бошқача бўлар эди. Гап шундаки, Миржалол акада ҳам жамоага мослашиш учун етарлича вақт бўлмаган. Қандай қилиб, МТЖни жаҳон чемпионати саралаш ўйинига 4-5 кунда тайёрлаш мумкин? Ливандаги ўйинда Абрамов ишлаб, кейин постни топширганида, балки ҳозир барчаси бошқача якун топган бўлармиди?! Афсуски, энди бу гап-сўздан ҳеч қандай наф йўқ.\n- "Олимпик" ва Ўзбекистон Олимпия терма жамоаси бош мураббийининг бир ойлик маоши 15 миллион сўмдан кўпми?\nҲа. Менимча, бу нормал ҳолат. Сабаби, агар мураббийлар етарлича таъминланмаса, улар иш пайтида хотиржам фикрлай олмайди. Мияда молиявий камчиликлар ҳақидаги ўйлар бўлса, қандай қилиб ёш авлодга футбол сир-асрорларини 100 фоиз ўргатиш мумкин. Ҳозирда "Олимпик" футболчилари 2 миллион сўм маош олади. Уларга бу пуллар келажакда 2 миллион долларга айланиши мумкинлиги ва барчаси уларнинг ўз қўлида эканлигини кўп бор таъкидлаганман.\nМураббий сифатида қайси мутахассисни ўзингизга устоз деб ҳисоблайсиз?\n- Тўғриси, қайсидир мураббийни алоҳида қайд этишим мушкул. Сабаби, уларнинг барчасидан нимадир ўрганганман. Инсоннинг табиати шунақа. Ўзига керакли бўлган барча нарсани олиб қолади ва керак паллада ишга солади. Мен ҳам футболчилик давримда бирга ишлаган мураббийлардан ўрганганларимга суянаман.\nТерма жамоа бош мураббийи сифатида Уругвайга қарши баҳс ўтказдингиз. Айтингчи, бундай муҳим ўйинда майдонга экспериментал таркиб ташланганига қарамай, мухлислар ўйиндан ниманинг эвазига хурсанд бўлди?!\n- Тўғриси, бу жуда мураккаб даврлар эди. Терма жамоа омадсизликка учрагач, бирорта мураббий таклифни қабул қилишни истамади. Мухлислар норози, барча ғазабда. Шу вазиятда МТЖ учун ёрдам беришни истадим. Ўзи бизда омадсизликдан сўнг мухлисларнинг кескин танқидлари кўпайиб кетади. Айниқса, сўнгги пайтларда "футболчилар халқни пулини емоқда" қабилидаги гап-сўзлар урчиб кетди. Бу сўзларда ҳеч қандай мантиқ йўқ. Хўп, пуллар халқники экан, аммо бу футболчилар кимнинг боласи? Улар шу халқнинг фарзанди эмасми? Биз уларни чет элдан олиб келганимиз йўқ. Ўйлашимча, нафақат майдондаги, балки унинг ташқарисидаги кўплаб ёмон иллатларга қарши кураш олиб боришимиз шарт.\nТўлиқ интервьюни томоша қилинг!\nТугри, футболчилар аслида узимизни халкни фарзанди, лекин аксарияти рахбарларни фарзанди. Оёги кийшик булган бойни угиллари... Футболимизда халиям шаффофлик ЙУК!\nБугун Ўзбекистон навбатдаги ўртоқлик ўйинида майдонга тушади


Жаҳон чемпионатига борамиз(ми)?! - Erkak.uz\nЖаҳон чемпионатига борамиз(ми)?!\nMuslim Mirzajonov 14.04.2016 18:37 554 01\nМундиал, мана неча йилларки, барча ўзбек футболи ишқибозлари учун ушалмас орзу бўлиб қолмоқда. Ҳар сафар ҳам энг муҳим паллаларда Ўзбекистон миллий терма жамоасига нимадир панд беради, кимдир оёқдан чалади ва ҳаказо. Натижада бошни чангаллаганча жаҳон чемпионатидан мосиво бўлаверамиз.\nМайли, тарих ортда қолди. Бугун уларни эслашдан ортиқ наф йўқ. Энг муҳими, улардан чиқарилган сабоқ олдиндаги муҳим синовлар чоғида асқотсин. Зеро, ақлли одамлар мағлубиятлардан ғалабалар учун асос сифатида фойдаланади.\nШундай қилиб, орзиқиб кутилган қуръа натижалари, кўпчликнинг фикрича, Ватанимизнинг бош жамоаси учун омадли бўлди. Бундан ортиғи ҳам бўлмайди. Биз айни дам Ўзбекистонга Австралия ва Япония сингари кучли жамоалар рақиб бўлмаганидан қанчалар қувонаётган бўлсак, жанублик корейслар ҳам гуруҳда Саудия Арабистони эмас, ҳеч қачон ютқазмаган Ўзбекистон терма жамоаси тушганидан шунчалар бошлари осмонда эканини яшириб ўтиришмаяпти. Майли, ҳали улар билан алоҳида ҳисоб-китобимиз бор.\nЭрон терма жамоасини бошқараётган айёр Карлуш Кейрушнинг ҳам гуруҳда ўзи яхши танийдиган “эски қадрдонлари” рақиблик қилишидан оғзи қулоғида бўлса, ажаб эмас. Балки, аллақачон “жанг режалари” ва “стратегиялари”ни тузишга киришгандир?! Бироқ энди шаллақи жанобнинг ноғорасига ўйнайдиган анойи йўқ.\n“Қони янгиланаётган” Қатарни менсимаслик яхши эмас. Жаҳон чемпионатини ўзида қабул қилишга тайёрланаётган бу юртда футбол ўйнаш учун ҳамма шароит мавжуд ва Қатар четдан мутахассис ёллаб, барчасини замонавий асосда йўлга қўйишга интилмоқда. Олимпия терма жамоасининг кўрсатган натижаси, футболчиларининг ўйинларига гувоҳ бўлдик. Аниқки, Осиёда яна бир кучли терма жамоа шаклланиб бораяпти. Бу дегани, саралаш ўйинларида Қатар яхшигина “бошоғриқ” бўлиши мумкин.\nСурия. Юрти нотинч бўлган бу терма жамоанинг сўнги босқичга етиб келганининг ўзи катта ютуқ. Ўз уйида ўйнаш бахтидан бегона бўлган сурияликлар гуруҳда бошқаларга шунчаки гол улашади, деган фикрлар ҳам йўқ эмас. Бироқ хулосага ҳали эрта.\nТахминлар, фикрлар, мулоҳазалар кўп. Сайтимиз орқали Ўзбекистон терма жамоасининг саралаш ўйинларидаги иштироки, имкониятлари борасида футбол мутахассислари, спорт журналистларининг фикр-мулоҳазаларини бериб боришни режа қилдик.\n“Жаҳон чемпионатига борамиз(ми)?!” туркумидаги суҳбатимизнинг дастлабки меҳмони “Спорт” телеканалининг катта муҳаррири, спорт журналисти Камолиддин Алимов. Меҳмонларга учта савол билан мурожаат қилинади.\n1-савол: Ўзбекистоннинг гуруҳдан чиқиш имкониятини қандай баҳолайсиз?\nХудди буюртма берилганидек, қуръа ва тақвим биз учун жуда ҳам омадли келди. Аввалбошдан гуруҳимизга Австралия ва Япония терма жамоасининг тушмаслигини хоҳлагандик. Амалда ҳам шундай бўлди. Ҳар ҳолда Яшил қитъага бориб келиш билан Эронга уч соатлик парвоз ўртасида катта фарқ бор-да. Аксинча, ЖЧ-2014 саралаш босқичидаги эски танишларимиз Жанубий Корея, Қатар ва Эрон билан яна бир бор тўқнаш келадиган бўлдик. Тақвимнинг қулайлигини айтмайсизми, Россия томон юришни ўз майдонимизда Сурияга қарши ўйин билан бошлаб, Тошкентда гуруҳ етакчиси Жанубий Кореяга қарши учрашув билан якунлаймиз. Яна бир муҳим жиҳати шундаки, гуруҳнинг дастлабки 4 та учрашувидан 3 тасини ўз майдонимизда ўтказамиз. Бешинчи турга борибгина асосий рақиб Корея билан тўқнаш келамиз. Шунда ҳам биринчи бўлиб Кореяга борамиз. Очко жуда кераклигида, яъни сўнгги турда корейсларни ўз майдонимизда қабул қилишимиз терма жамоамизга қўшимча имкониятларни тақдим этади. Кейин сентябрь ва октябрь ойларида чемпионатимиз айни қизиган бўлади. Одатда бу пайтда терма жамоамиз ёмон ўйин кўрсатмайди. Футболчилар айни кучга тўлган ва спорт формасига кирган бўлади. Бу ҳам терма жамоамиз фойдасига хизмат қилиши керак.\nГуруҳдаги асосий рақиблар бу Корея ва Эрон бўлишини тахмин қилиш мушкул эмас. Сўнгги йилларда Хитой футболи савияси тушиб кетганди. Футболдан ташқари бошқа барча Олимпия оиласига мансуб спорт турларида оламшумул ютуқларга эришаётган хитойликлар энди миллионлар ўйинига ҳам эътибор қаратишяпти. Футболга катта сармоя киритилмоқда. Хитой чемпионатида ўйнаётган легионерлар маҳаллий футболчиларнинг савия бобида ўсишига хизмат қилиши керак. Қатар терма жамоаси сунъий равишда маҳаллийлаштирилган футболчилар эвазига кучаймоқда. Хуллас, гуруҳимиз кутганимиздан ҳам яхши. Бемалол гуруҳда дастлабки иккита ўриндан бирини эгаллаб, мундиал йўлланмасини қўлга киритишимиз мумкин.\n2-савол: Миллий терма жамоамизнинг кучли ва кучсиз жиҳатлари?\nЖорий йилнинг 1 сентябрь куни Сурияга қарши кечадиган гуруҳнинг илк учрашувида сариқ карточкалари йиғилиб қолгани боис, марказий ҳимоячи Егор Кримец терма жамоамизга ёрдам бера олмайди. Унинг ўрнини билиниши мумкин. Лекин ўз олдига ЖЧга чиқиш вазифасини қўйган жамоа учун бир футболчининг йўқлиги катта муаммо бўлмаслиги керак. Ҳозирги таркиб аввалги саралашарда иштирок этган таркибдан кучли. Бу шахсий фикрим. Бош мураббий Самвел Бабаян ҳам матбуот анжуманларининг бирида худди шу нарсага урғу қаратди. Бу терма жамоамизнинг устун томонларидан бири. Устунликдан эса фойдаланиш лозим. Сервер Жепаров, Анзур Исмоилов, Александр Гейнрих сингари тажрибали ва шу билан бирга асосий таркиб футболчиларимиз учун бу фаолиятларидаги ЖЧга чиқиш учун сўнгги имконият бўлади. Етакчи футболчиларимизга бу қўшимча мотивация бериши шубҳасиз. Минус томонларимиздан бири ва таъбир жоиз бўлса, энг долзарби ҳануз сўнгги ҳал қилувчи босқич учун тайёргарлик режасининг йўқлиги. Бунга ЎФФ Терма жамоалар маркази масъул. Ўзи аслида ўртоқлик ўйинлари камида йил бошида ўша бир йил учун тасдиқланиб бўлиниши шарт. Фақат биз (ЎФФ Терма жамоалар маркази) бунга амал қилмаймиз. Бизнинг ўз қонун-қоида ва футболга қарашларимиз бор-да!\nЭътибор беринг, асосий рақибимиз Жанубий Корея терма жамоаси июнь ойида Испания ва Чехия билан ўртоқлик учрашувларида майдонга тушади. 1 июнь кунига белгиланган Испания – Жанубий Корея ўйинининг Австрияда ўтказилиши режалаштирилган. Корейслар 5 июнь санасида Чехия билан тўқнаш келишади. Ўтган мундиалнинг саралашида оёғимиздан тортиб қолган Эрон эса Хорватия ва Македония билан ўртоқлик ўйини ўтказиш бўйича келишиб қўйган. Режага кўра, 30 май куни Хорватия, 2 июнда эса Македонияга қарши ўйин бўлиб ўтади. Яна бир рақиб Қатар терма жамоаси 29 май куни Австрияда Албания билан ўйнайди. Сурия терма жамоаси 31 май куни Ханой шаҳрида Вьетнам билан ўртоқлик учрашувини ўтказишини маълум қилган. Хитой эса 7 июнда Испанияда Андорра билан ўйин ўтказади. Гуруҳдаги бу рақибларимиз ўз ўртоқлик ўйинларини қуръадан кейин ошкор қилишмади. Улар аввалдан ўртоқлик учрашувлари бўйича жамоалар билан келишиб қўйишган эди. Бизга ўхшаб қайси жамоа тушар экан, шунга қараб рақиб танлаймиз, деб ўтиришгани йўқ. Бундай эскича фикрлайдиган замонлар ўтиб кетди. Ўзбекистон учун муҳими жамоавий ўйинни янада кучайтириш, футболчиларнинг ўзаро бир-бирини тушуниши ва ҳамжиҳатлигини ошириш бўлиши керак эмасми? Қачонгача ҳамма терма жамоалар аллақачон бир-бири билан ўртоқлик учрашуви ўтказиш бўйича келишиб олганда, биз қолган-қутган жамоаларни қидириб юраверамиз?\n3-савол: Терма жамоага хорижлик мутахассис (маслаҳатчи мураббий) керак, деган фикрга қўшиласизми?\nИккинчи саралаш босқичидаги натижаларга қарасак, мураббийлар штабининг ишига эътироз йўқ. Ливан билан ўтказилган ўртоқлик учрашуви билан қўшиб ҳисоблаганда терма жамоамиз кетма-кет 8 та ўйинда ғалабага эришди. Шу пайтгача бизга бош оғриғи бўлиб келган Баҳрайн терма жамоаси ҳам сафарда, ҳам ўз майдонимизда мағлуб этдик. Нохуш анъанага Бабаян даврида чек қўйилгани мураббийнинг обрўсини ошириши тайин. Лекин бошқа томондан унутмаслик керак, биз шу пайтгача ҳам иккинчи саралаш босқичидан деярли муаммосиз ўтиб келганмиз. ЖЧ-2018 иккинчи саралаш босқичидаги натижаларимиздан ҳаволаниб, жуда мағрурланиб кетмаслик керак. Сўнгги босқичда барча жамоаларнинг нияти жиддий бўлади. Биз яна эскин танишлар билан тўқнаш келамиз. Ўша эски танишлар бизни бундан аввалги мундиалнинг саралашида “йиғлатиб” кетишганди. Ёдингиздами, ўшанда Корея сўнгги турни ўз майдонида Эронга қарши ўтказганди. Дуранг ҳам Кореяни ЖЧ-2014 финал босқичига олиб чиқарди. Корейслар камида дуранг ўйнаш орқали бизни ҳам ўзларига эргаштириб, мундиалга олиб чиқишарди. Лекин ғайриоддий тарзда биз кутган натижа бўлмаганди. Шу боис, бу галги саралаш босқичида ҳамма нарсага тайёр туриш керак.\nБош мураббийни қолдириб, унинг олдига хорижлик кучли мутахассисни олиб келиш керак, деб ўйлайман. Кечирасизу, Деян Журжевич бундай тоифадаги мураббий эмас. Бизга сафарга бориб, рақиб ўйинларини ўрганиб келадиган эмас, шу ернинг ўзида, мураббий ёнида камарбаста бўлиб ишлайдиган номдор мутахассис керак. Ҳалиям кеч эмас. Отни тезроқ қамчилаб қолмасак, бу сафар ҳам ЖЧга чиқиш орзуларимиз сароб бўлиб қолиши мумкин. Кейин ҳар тўрт йилда шу бўлар такрор, деган жумлаларни айтиб, ҳиргойи қилиб юрмаймиз. Барчамизнинг истагимиз миллий терма жамоамизни ЖЧ-2018 финал босқичида кўриш экан, ягона мақсад йўлида бирлашишимиз керак. Бош мураббий ва унинг ёрдамчилари ўз ишларини қилишсин! Футболчилар жон куйдириб майдонда сўнгги сониягача курашишсин! Мухлислар ҳам астойдил футболчиларимизни қўллаб-қувватлашсин! Шунда ҳаммаси яхши бўлади.\nТеглар: # футбол # миллий терма жамоа # ўзбекистон # ЖЧ-2018 # мундиал


ЎзА - Қишда ҳам иш қизғин\nҚишда ҳам иш қизғин\nЖиззах вилояти Дўстлик туманидаги “Жавлон” фермер хўжалиги жамоаси мелиоратив ҳолати оғир 30 гектар ерни олиб, шўрини ювмоқда. Яроқсиз ҳолга келган майдоннинг унумдорлигини тиклаб, пахта экишга ҳозирлик кўриляпти.\nФермер хўжалиги раҳбари Жамолхон Абдуллаев тажрибали деҳқон. 5 нафар доимий ишчи билан 50 гектар майдонда деҳқончилик қилаётган қишлоқ мулкдори ўтган йили шартнома режасини ғалла сотиш бўйича 102, пахта сотиш бўйича 105 фоизга бажарди. Пахтадан 101 миллион, ғалладан 15 миллион даромад олди.\nШу кунларда фермернинг даласида қишки юмушлар қизғин бормоқда. Она заминнинг ҳар қаричини қадрлаб меҳнат қилаётган деҳқон, биринчи навбатда, янги қўшиб олган ерга яхоб бериб, шўрини юваётир.\n– Кўклам узоқ эмас, – дейди Ж.Абдуллаев. – Ота-боболаримиз “Ҳут кирди – деҳқон пайтавасига қурт кирди”, деб бежиз айтмаган. Қишни ҳамалга туташтирувчи ой бу. Трактор, культиватор ва сеялкалар тўла таъмирлаб қўйилди. 15 гектар майдондаги ғалла икки марта суғориб, маҳаллий ва маъданли ўғит билан озиқлантирганимиз учун баравж ўсмоқда.\nФермер хўжаликни кўп тармоқлига айлантиришни мақсад қилган. Айни пайтда паррандачиликни йўлга қўйиш, озуқа етиштириш устида иш олиб борилаётир.


Энг кўп одам қатнашгани билан тарихда қолган дафн маросими\nЭрон ислом инқилоби етакчиси Ҳумайнийнинг дафн маросими энг кўп одам иштирок этган маросимлардан бири сифатида тарихга кирди.\nЭронда Ҳумайнийнинг ўлими ҳақидаги хабар оммавий тартибсизликни келтириб чиқаради. Чуқур изтиробга тушган шиалар ўз йўлбошчисининг кафанини йиртиб ташлаган (парчаларни муқаддас деб ҳисоблаб, ўзлари учун олиб кетишган), жасад уч марта эзилиб, оёқ ости қилинган, охир-оқибат жасадни 1989 йил 3 июнда темир ёпиқ тобутга кўмишга мажбур бўлишган.\nСевимли раҳбарни сўнгги сафарига кузатиш учун Беҳеште-Заҳра қабристонига 10 миллион киши йиғилгани айтилади. Эронга қайтган куни Ҳумайний айнан шу ерда халққа тарихий нутқ сўзлаган эди. Мақбара қайта-қайта провокациялар ва террористик хуружлар объектига айланган, уни бир неча марта портлатишмоқчи бўлишган, шунингдек мақбарага қарата ўқ узилган.\nКиритилди: 10:07 25.11.2021. Ўқилди: 3303 марта. Фикрлар сони: 0 та.


МУРОЖААТЛАРНИ ЎРГАНИШ ВА УЛАРГА ЕЧИМ ТОПИШ - Ўзбекистон овози газетаси\nМУРОЖААТЛАРНИ ЎРГАНИШ ВА УЛАРГА ЕЧИМ ТОПИШ\nэътибор ҳамда масъулият талаб этади\nЎзХДП маҳаллий Кенгашлари қошида фаолият юритаётган Жамоатчилик қабулхоналари электоратни ўйлантираётган масалаларни ўрганиш ва уларнинг ечимини топишда муҳим аҳамиятга эга бўлмоқда. Фуқароларнинг ҳар бир мурожаати партия фаоллари ва депутатлар томонидан пухта ўрганилиб, тегишли идора ва ташкилотлар ёрдамида ҳал этилаяпти.\nЎзХДП Андижон вилоят, туман ва шаҳар кенгашлари Жамоатчилик қабулхоналари имкониятларидан самарали фойдаланишга жиддий эътибор қаратиб келмоқда. Жамоатчилик қабулхоналарига бўлган мурожаатларда кўтарилган масалаларни ҳал қилиш бўйича муайян тажриба тўпланган.\nЎтган йили вилоят, шаҳар ва туман кенгашлари қошидаги Жамоатчилик қабулхоналарига 350 га яқин мурожаат тушган бўлиб, шулардан 200дан ортиғи ижобий ҳал этилди. Қолган мурожаатларда кўтарилган масалаларга ечим топиш халқ депутатлари маҳаллий Кенгашларига партиямиздан сайланган депутатлар назоратига олинди.\n— Зиммамиздаги асосий вазифа электорат манфаатлари ҳимоясини таъминлашдир, — дейди ЎзХДП Андижон вилоят кенгаши аҳоли бандлиги ва ижтимоий-сиёсий масалалар бўлими мудири Иноят Қосимова. — Шу боис мурожаатларнинг ҳар бирига жиддий эътибор билан қараяпмиз. Бунда асосан депутатлик сўрови, мурожаати ҳамда ижтимоий шерикчилик имкониятларидан унумли фойдаланиш қўл келаяпти.\nКўтарилган масалалар депутатлар кўмагида тегишли идора ва ташкилотлар орқали ҳал этилаётгани одамларнинг Жамоатчилик қабулхоналарига ишончини янада мустаҳкамламоқда. Чунки депутат муаммони чуқур ўрганади ва шу асосда таклиф тайёрлайди. Таклиф партия фаоллари билан бирга муҳокама қилиниб маъқуллангач, тегишли идора ва ташкилотларга юборилади. Масала ечими доимий эътиборда туради.\nТаҳлиллар кўрсатишича, Жамоатчилик қабулхоналарига бўлган мурожаатларнинг 20 фоизи уй-жой-коммунал хизмат, 15 фоизи ўз ишини йўлга қўйиш, 20 фоизи ишга жойлашиш, моддий ёрдам, иш ҳақи, нафақа олиш каби маҳаллий ижро ҳокимияти, мутасадди ташкилотлар масъулиятини ошириш билан боғлиқ масалаларда бўлди. Мурожаат қилувчиларнинг 28 фоизига ҳуқуқий маслаҳатлар берилди.\nАйниқса, касб-ҳунар коллежларини битирган ёшларни эгаллаган мутахассислиги бўйича ишга жойлаштириш, оилавий тадбиркорликни йўлга қўйишга кўмаклашиш каби долзарб масалалар депутатлар томонидан чуқур ўрганилиб, тегишли чора-тадбирлар кўрилгани кўплаб янги иш ўринлари очилиши, ёшларнинг бандлиги таъминланишига хизмат қилди.\nАҳоли ва электорат вакиллари мурожаатларини ўрганиш ва уларни ижобий ҳал этишда, Қорасув шаҳар, Қўрғонтепа ҳамда Асака туман партия кенгашлари тажрибасини эътироф этиш керак. Уларда қабул кунлари ва соати аниқ кўрсатилган. Мурожаатларни қабул қилувчи партия фаоли, депутат ва ҳуқуқшунослар белгиланган.\n— Ўтган йили Жамоатчилик қабулхонасига 30 дан ортиқ мурожаат бўлди, — дейди ЎзХДП Асака туман кенгаши раиси Мўйдинжон Дадажонов. — Шундан 18 таси маҳаллий мутасадди ташкилотлар ёрдами билан ижобий ҳал этилди. Мурожаатлар асосан ижтимоий ҳимоя билан боғлиқ масалаларни ўз ичига олган. Биз ҳар бир мурожаат, унда кўтарилган муаммо ёки таклиф бўйича алоҳида тартибда ишлаймиз. Муаммони бартараф этиш давомида фаоллар жойларга чиқиб, жамоатчилик фикрини чуқур ўрганади. Бу — фаолиятимиз самарадорлигини янада оширишга хизмат қилмоқда. Жамоатчилик қабулхоналарига тушган мурожаатларни ечишда халқ депутатлари вилоят, шаҳар ва туман Кенгашларидаги ЎзХДП депутатлик гуруҳлари аъзолари фаол қатнашаётганини алоҳида таъкидлаш лозим.\n— Ўтган йили иқтисодиёт коллежини тугатдим, — дейди «Қадим» қишлоқ фуқаролар йиғинида яшовчи Нортой Эгамбердиев. — Ўзимга маъқул иш топишда ёрдам сўраб, ЎзХДП Асака туман кенгаши қошидаги Жамоатчилик қабулхонасига мурожаат қилдим. Партия фаоллари ёрдами билан ҳудудимиздаги «Қипчоқ қуёши» фермер хўжалигига ишга жойлашдим.\nЎзХДП Жамоатчилик қабулхоналарига мурожаат қилиб, ўзини ўйлантираётган масалаларга ечим топган кишилар ҳақида яна кўплаб мисоллар келтириш мумкин. Одамлар мурожаатига эътибор билан қараш ва ёрдам кўрсатиш орқали ҳам депутатга, ҳам партияга ишонч ортаётир.\nАммо Жамоатчилик қабулхоналари фаолияти Андижон вилоятининг ҳамма туман ва шаҳар партия кенгашларида яхши йўлга қўйилган, деб бўлмайди. Хусусан, вилоятнинг Хўжабод туман кенгаши Жамоатчилик қабулхонасида депутатлар ва ҳуқуқшуносларнинг доимий иштирокини таъминлашда камчиликлар кузатилаяпти. Бундай эътиборсизлик ва масъулиятсизлик партия обрўсига путур етказиши мумкин. Шунинг учун ҳар бир партия ташкилоти Жамоатчилик қабулхоналари фаолиятини самарали йўлга қўйиши, шу орқали электорат манфаатларига хизмат қиладиган амалий ишларни кўпайтириш зарур, албатта.\nСиёсий партияни аҳолига яқинлаштирадиган, жамиятда нуфузини оширадиган энг муҳим восита бу одамлар манфаатини ҳимоя қилиш, жамоатчилик ишончини қозонишдир. Бу борада Жамоатчилик қабулхоналари имкониятларидан тўлақонли фойдаланиш ҳар бир шаҳар ва туман партия кенгашидан зиммасидаги масъулиятни теран ҳис этиб меҳнат қилишни талаб этади.


Худо маъқул деб билган топиниш ва ҳақ топинувчиларни аниқлаш | Таълимотлар\nХудо маъқул деб билган топиниш\nХудо ҳамма динни маъқул деб биладими?\nҲозирги вақтда Худонинг ҳақиқий топинувчилари кимлар?\n1. Худога тўғри топинсак қандай баракаларга эга бўламиз?\nТАНГРИМИЗ ЯҲОВА бизга ғамхўрлик қилади ва севги ила берган йўл-йўриқлари бизга фойда келтиришини истайди. Унга тўғри топинсак бахтли бўламиз ва кўпгина муаммолардан қочамиз. Шунингдек, Худонинг мададига ва баракасига эга бўламиз. (Ишаё 48:17) Бироқ ҳозирги вақтда Худо ҳақида ҳақиқатни ўргатяпмиз, дейдиган юзлаб динлар мавжуд. Уларнинг Худо кимлиги ва биздан нима талаб қилиши ҳақидаги таълимотлари бир-биридан кескин фарқ қилади.\n2. Яҳова Унга қандай топинишимизни истаётганини қаердан билишимиз мумкин? Мисол келтиринг.\n2 Яҳова Унга қандай топинишимизни истаётганини қаердан билишимиз мумкин? Бунинг учун барча динларнинг таълимотларини ўрганиб, уларни солиштириш шарт эмас. Ҳақ топиниш борасида Муқаддас Китобда аслида нима дейилганини билиб олишимиз керак, холос. Бир мисол келтирайлик. Кўп давлатларда сохта пул катта муаммога айланган. Агар сохта пулни аниқлаш керак бўлса, буни қандай қилар эдингиз? Ҳар бир сохта пулнинг ўзига хос томонларини эслаб қолишга ҳаракат қилармидингиз? Йўқ, албатта. Ҳақиқий пул қандай кўринишда бўлишини билиб олиш тўғрироқ бўлмасмиди? Чунки ҳақиқий пул қандай бўлишини билиб олсангиз, уни сохта пулдан ажрата оласиз. Шунга ўхшаб, ҳақиқий дин қандай бўлиши кераклигини билсак, сохтасини ажрата оламиз.\n3. Худога маъқул келиш учун нима қилиш керак?\n3 Яҳовага У маъқул деб билган тарзда топинишимиз ўта муҳим. Кўпларнинг фикрича Худо барча динларни маъқул деб билади, бироқ Муқаддас Китобда бундай дейилмаган. Шунчаки: «Худога ишонаман»,— дейиш ҳам етарли эмас. Ҳаворий Павлус шундай деган эди: «Улар ҳамманинг олдида Худони биламиз дейишади-ю, лекин ишлари билан Ундан юз ўгиришади. Зеро улар жирканч, итоатсиз ва ҳар қандай яхши ишга яроқсиз кишилардир». (Титусга 1:16) Худога маъқул келиш учун У биздан нима талаб қилаётганини билиш ва буни бажариш лозим. Чунки Худонинг иродасини бажармаганларни Исо «қонунбузарлар», деб атаган. (Матто 7:21–23) Сохта диннинг сохта пул каби ҳеч қандай қадри йўқ. Қолаверса, бундай дин хавфлидир.\n4. Исо қандай икки йўл тўғрисида гапирган ва улар қаерга олиб боради?\n4 Яҳова ҳар бир инсонга ер юзида абадий ҳаётга эришиш имконини беряпти. Аммо бунинг учун Худога тўғри топиниб, ҳозирнинг ўзида Унга маъқул тарзда ҳаёт кечиришимиз даркор. Афсуски, кўплар бундан бош тортяпти. Мана шу сабабга кўра Исо Масиҳ: «Тор дарвозадан киринглар, сабаби ҳалокатга олиб борадиган дарвоза кенг, йўл эса энлидир. Кўплар шу йўлдан юради. Ҳаётга олиб борадиган дарвоза эса танг ва йўли тордир. Бу йўлни топадиганлар оз»,— деган. (Матто 7:13, 14) Ҳақ дин ҳаётга элтса, сохта дин ҳалокатга олиб боради. Лекин Яҳова ҳеч кимнинг ҳалок бўлишини истамай, барчага Ўзи ҳақида билим олиш имкониятини беряпти. (2 Бутрус 3:9) Чиндан ҳам, Худога қандай топинаётганимиз ҳаёт-мамот масаласи.\n5. Ҳақ динни қандай аниқлашимиз мумкин?\n5 «Ҳаётга олиб борадиган» йўлни қандай топиш мумкин? Исонинг сўзларига кўра дин ҳақиқий эканини унга эътиқод қиладиган кишиларнинг турмуш тарзидан билса бўлади. У шундай деган: «Уларни ишларидан билиб оласизлар... Ҳар бир яхши дарахт яхши мева беради». (Матто 7:16, 17) Бошқача айтганда, ҳақ дин аъзолари эътиқоди ва ишларидан танилади. Тўғри, улар номукаммал ва хатолар қилиб туришади, бироқ гуруҳ сифатида улар Худонинг иродасини бажаришга интилишади. Келинг, ҳақ динни ажратиб турадиган олтита хусусиятни кўриб чиқайлик.\n6, 7. Худонинг хизматчилари Муқаддас Китобга қандай қарашади ва Исо бу борада қандай ўрнак кўрсатган?\n6 Худонинг хизматчилари ўз таълимотларини Муқаддас Китобга асослайди. Муқаддас Китобнинг ўзида шундай дейилган: «Муқаддас Ёзувларнинг ҳаммаси Худо томонидан илҳомлантирилган бўлиб, ўргатиш, танбеҳ бериш, тузатиш, адолат йўлида тарбиялаш учун фойдалидир. Токи Аллоҳнинг хизматчиси ҳар тарафлама билимга эга бўлиб, ҳар бир яхши ишга бутунлайин тайёр турсин». (2 Тимўтийга 3:16, 17) Павлус эса имондошларига шундай ёзган: «Сизлар Худонинг каломини биздан эшитганингизда, буни инсон сўзи сифатида эмас, балки Аллоҳ каломи сифатида қабул қилдингиз». (1 Салоникаликларга 2:13) Хуллас, ҳақ диннинг таълимотлари ва ишлари одамларнинг нуқтаи назари ёки урф-одатларига эмас, балки Худо томонидан илҳомлантирилган Муқаддас Китобга асосланади.\n7 Исо Масиҳ ҳам таълимотларини Худонинг Каломига асослаб яхши ўрнак кўрсатган. У Худога ибодат қилаётиб: «Сенинг каломинг — ҳақиқат»,— деган. (Юҳанно 17:17) Исо Худонинг Каломига ишониб, унга мувофиқ тарзда таълим берган. У гапирганда кўпинча оятларни келтирарди. (Матто 4:4, 7, 10) Худонинг бугунги хизматчилари ҳам одамларга ўз ғояларини ўргатишмайди. Улар Муқаддас Китобда Худонинг сўзлари ёзилганига ишониб, фақат унга асосланиб таълим беришади.\n8. Яҳовага топиниш нимани ўз ичига олади?\n8 Ҳақ диннинг аъзолари фақат Тангри Яҳовага топиниб, Унинг исмини эълон этишади. Исо: «Аллоҳинг Яҳовага сажда қил, биргина Унга муқаддас хизматни адо эт»,— деб айтган. (Матто 4:10) Шунинг учун, Худонинг хизматчилари фақатгина Яҳовага топинишади. Бундай топинишга, ҳақ Худонинг исмини ҳамда Унинг ажойиб фазилатларини эълон қилиш киради. Забур 83:18 да: «Халқлар исминг Яҳова эканини, замин узра ёлғиз Сен Аллоҳ Таоло эканингни билиб олсин»,— деб ёзилган. Исо бошқаларга Худонинг исмини билиб олишга ёрдам беришда яхши ўрнак кўрсатган. У шундай деб ибодат қилган: «Дунёдан танлаб олиб, менга берган одамларингга исмингни ошкор этдим». (Юҳанно 17:6) Худонинг бугунги хизматчилари ҳам бошқаларга Унинг исми, ниятлари ва фазилатлари борасида таълим беришади.\n9, 10. Масиҳнинг чин издошлари бир-бирига севгини қандай намоён этади?\n9 Худонинг халқи бир-бирига самимий, беғараз севгини намоён этади. Исо: «Агар орангизда меҳр-муҳаббат бўлса, сизлар менинг шогирдларим эканингизни барча билиб олади»,— деган эди. (Юҳанно 13:35) Илк масиҳийлар орасида айнан шундай севги бўлган. Муқаддас Китоб принципларига асосланган севги ижтимоий, миллий ва ирқий тўсиқларни енгиб, одамларни узилмас биродарлик ришталари билан боғлайди. (Колосаликларга 3:14 ни ўқинг.) Сохта дин аъзолари орасида бундай севгига тўла биродарлик йўқ. Буни қаердан биламиз? Улар миллати ёки ирқи фарқ қилгани учун бир-бирини ўлдиради. Масиҳнинг чинакам издошлари эса ҳеч қачон қурол олиб имондошини ёки бошқа бировни ўлдирмайди. Муқаддас Китобда шундай дейилган: «Худонинг ва Иблиснинг болаларини шундан билса бўлади: тўғри иш қилиб юрмайдиган ва биродарини севмайдиган, Аллоҳдан эмас. [...] Бир-биримизни севишимиз даркор. Шайтоннинг фарзанди ҳисобланган ва укасини ўлдирган Қобилга ўхшамайлик». (1 Юҳанно 3:10–12; 4:20, 21)\n10 Лекин самимий севги қотиллик қилмасликдан кўпроқ нарсани ўз ичига олади. Масиҳийлар ўз вақти, кучи ва маблағини беғаразлик ила бир-бирига ёрдам ва далда бериш учун сарфлайди. (Ибронийларга 10:24, 25) Улар қийин вақтда бир-бирига ёрдамга келади ва бошқалар билан ҳамиша ростгўй бўлади. Дарҳақиқат, улар Муқаддас Китобдаги: «Ҳаммага... яхшилик қилайлик»,— деган маслаҳатга мувофиқ яшайди. (Галатияликларга 6:10)\n11. Нажот фақат Исо Масиҳ орқали келишини нега тан олишимиз керак?\n11 Ҳақ Худога топинувчилар нажот фақат Исо Масиҳ орқали келишини тан олади. Муқаддас Китобда: «Одамларни ундан бошқа ҳеч ким қутқара олмайди, чунки нажот топишимиз учун осмону фалак остида одамларга берилган бошқа исм йўқ»,— дейилган. (Ҳаворийлар 4:12) Бу китобнинг 5- бобидан билиб олганимиздай, Исо Масиҳ итоаткор кишилар учун ўз жонини тўлов сифатида берган. (Матто 20:28) Бундан ташқари, Худо Исони ер юзи устидан бошқарадиган самовий Шоҳ қилиб тайинлаган. Агар абадий яшашни истасак, Исога қулоқ солиб, унинг таълимотларига мувофиқ ҳаёт кечиришимиз лозим. Чунки Муқаддас Китобда: «Ўғилга ишонган киши абадий ҳаётга эгадир. Ўғилга итоат қилмаган кишига эса ҳаёт насиб этмайди»,— деб айтилган. (Юҳанно 3:36)\n12. Бу дунёдан бўлмаслик нимани англатади?\n12 Худонинг хизматчилари бу дунёдан эмас. Исо римлик ҳоким Пилат олдида турганида: «Менинг Шоҳлигим бу дунёдан эмас»,— деган эди. (Юҳанно 18:36) Қаерда яшашидан қатъи назар Исонинг издошлари Худо Шоҳлигининг фуқаролари бўлиб, бу дунёнинг сиёсий ишларида умуман қатнашмайди. Улар дунёдаги низоларда иштирок этмайди. Лекин бошқалар сиёсий партияларга аъзо бўлса, номзодини таклиф қилса ёки сайловларда қатнашса, Яҳованинг хизматчилари уларга тўсқинлик қилмайди. Улар сиёсатда бетараф бўлса-да, давлат қонунларига бўйсунади. Нима учун? Чунки Худонинг Каломида: «Ҳар бир инсон ҳукмрон ҳокимиятга бўйсунсин»,— дея амр берилган. (Римликларга 13:1) Бироқ давлат талаб қилаётган нарса Худонинг қонунига зид бўлса, ҳақ Худога топинувчилар ҳаворийлардан ўрнак олиб: «Биз одамлардан кўра Сарвари Оламга кўпроқ бўйсунишимиз керак»,— дейди. (Ҳаворийлар 5:29; Марк 12:17)\n13. Исонинг чинакам издошлари учун Худонинг Шоҳлиги нимани англатади ва улар қайси фаолият билан машғул?\n13 Исонинг чинакам издошлари инсониятнинг ягона умиди Худонинг Шоҳлиги экани ҳақида ваъз қилади. Исо шундай деб башорат қилган эди: «Шоҳлик ҳақидаги хушхабар ҳамма халқларга шаҳодат берилиши учун бутун дунё бўйлаб ваъз қилинади. Ана ўшандагина охират бўлади». (Матто 24:14) Улар одамларни бу дунёнинг ҳокимлари муаммоларни ҳал қилади, деб ишонишга ундамайди. Аксинча, Исонинг чинакам издошлари инсониятнинг ягона умиди Худонинг Шоҳлиги экани ҳақида ваъз қилади. (Забур 146:3) Исо ҳатто бу Шоҳлик ҳақида: «Шоҳлигинг келсин. Осмонда бўлгани каби, ерда ҳам Сенинг ироданг бажо бўлсин»,— деб ибодат қилишга ундаган. (Матто 6:10) Муқаддас Китобда ушбу Самовий Шоҳлик ҳақида: «У барча [ҳозир мавжуд бўлган] бу шоҳликларни йўқ қилиб, ўзи абадий туради»,— деб башорат қилинган. (Дониёр 2:44; Ваҳий 16:14; 19:19–21)\n14. Сизнингча қайси дин барча талабларга мос келяпти?\n14 Кўриб чиққанларимиз асосида ўзингизга шундай саволлар беринг: қайси дин ўз таълимотларини Муқаддас Китобга асослайди? Кимлар Яҳова исмини эълон қиляпти? Кимлар Муқаддас Китоб принципларига асосланган севгини намоён этяпти? Исо Масиҳга кимлар ишонади? Кимлар бу дунёдан эмас? Кимлар инсониятнинг ягона умиди Худонинг Шоҳлиги эканини ваъз қиляпти? Ер юзидаги барча динлар ичида бу талабларга қайси бири мос келяпти? Барча далиллар бу Яҳованинг Шоҳидлари эканини кўрсатиб турибди. (Ишаё 43:10–12 ни ўқинг.)\nСИЗ ҚАНДАЙ ЙЎЛ ТУТАСИЗ?\n15. Худо борлигига ишонишдан ташқари яна нима қилиш даркор?\n15 Худога шунчаки ишонишнинг ўзи етарли эмас. Зеро Муқаддас Китобда, ҳатто жинлар ҳам Худо борлигига ишониши ҳақида айтилган. (Ёқуб 2:19) Лекин улар Худонинг иродасини бажармайди ва Худо улардан мамнун эмас. Демак, Худога маъқул келиш учун нафақат Унинг борлигига ишониш, балки иродасини бажариш даркор. Шунингдек, сохта диндан чиқиб, ҳақиқий топинишга қўшилишимиз керак.\n16. Сохта дин билан алоқамиз бўлса нима қилишимиз керак?\n16 Ҳаворий Павлус сохта дин билан ҳеч қандай алоқамиз бўлмаслиги кераклигини қуйидаги сўзлар билан таъкидлаган эди: «“Уларнинг орасидан чиқинглар, улардан айрилиб кетинглар,— демоқда Яҳова,— ва бундан буён нопокка қўл теккизманглар”; “шунда Мен сизларни қабул қиламан”». (2 Коринфликларга 6:17; Ишаё 52:11) Шу сабабли, Худонинг хизматчилари сохта топинишга алоқадор бўлган ҳар қандай нарсадан қочади.\n17, 18. «Буюк Бобил» нимани англатади ва нега зудлик билан «ундан чиқиб кетиш» даркор?\n17 Муқаддас Китобда сохта диннинг барча турлари «Буюк Бобил»нинг * бир қисми экани ҳақида айтилган. (Ваҳий 17:5) Бу ном қадимги Бобил шаҳрини эслатади. Айнан ушбу шаҳарда Нуҳ давридаги Тўфондан сўнг сохта дин пайдо бўлган. Сохта динда кенг тарқалган таълимотлару ишларнинг кўпи айнан ушбу Бобил шаҳридан келиб чиққан. Масалан, бобилликлар учликка, яъни уч қиёфали худоларга сиғинишган. Бугунги кунда бу таълимот кўплаб динларнинг асосий таълимоти ҳисобланади. Бироқ Муқаддас Китобда ягона ҳақ Худо, яъни Яҳова борлиги, Исо Масиҳ эса Унинг Ўғли экани ҳақида айтилган. (Юҳанно 17:3) Шунингдек, бобилликлар одамнинг ўлмайдиган жони ёки руҳи мавжуд ва одам ўлса унинг жони танасидан чиқиб, дўзахда азоб чекиши мумкин деб ишонишган. Бугунги кунда ўлмас жон ёки руҳ ва дўзах азоблари ҳақидаги тушунчалар жуда кўп динларнинг асосий ақидасидир.\n18 Қадимги Бобил ақидалари бутун дунёга ёйилиб кетган эди, шу боис ҳозирги Буюк Бобилни ҳам сохта дин империяси деб аташ ўринли. Аллоҳ сохта дин империяси ногаҳон йўқ қилиниши тўғрисида башорат қилган эди. Буюк Бобил билан боғлиқ барча нарсадан нега четланишингиз муҳимлигини тушуняпсизми? Яҳова вақт борлигида «ундан чиқиб кет», деб сизни чорламоқда. (Ваҳий 18:4, 8 ни ўқинг.)\nЯҳовага Унинг халқи билан хизмат қилсангиз, йўқотишингиз мумкин бўлганидан кўра кўпроғига эга бўласиз\n19. Яҳовага хизмат қилсангиз нимага эга бўласиз?\n19 Сохта диндан чиқиб кетиш қарорингиз туфайли, баъзилар сиз билан гаплашмай қўйиши мумкин. Лекин Тангри Яҳовага Унинг халқи билан хизмат қилсангиз, йўқотишингиз мумкин бўлганидан кўра кўпроғига эга бўласиз. Ҳамма нарсани қолдириб Исога эргашган илк шогирдлар каби, сизда ҳам кўплаб имондошларингиз бўлади. Сизга самимий севгини намоён этадиган миллионлаб масиҳийлардан иборат халқаро оиланинг аъзосига айланасиз. Боз устига, «келажак замонада» абадий яшаш умидингиз пайдо бўлади. (Марк 10:28–30 ни ўқинг.) Эҳтимол вақт ўтиб, эътиқодингиз туфайли сиз билан гаплашмай қўйган кишилар Муқаддас Китоб таълимотлари билан қизиқиб, Яҳованинг хизматчиларига айланар.\n20. Ҳақ дин аъзоларини қандай келажак кутмоқда?\n20 Муқаддас Китобга биноан Худо яқин орада бу ёвуз дунёни йўқ қилиб, Ўз Шоҳлиги орқали адолат ҳукм сурадиган янги дунёни ўрнатади. (2 Бутрус 3:9, 13) Бу нақадар ажойиб дунё бўлади! Ўшанда ер юзида фақат битта дин, ҳақ топиниш бўлади. Ҳозирнинг ўзида керакли қадамларни қўйиб, ҳақ Худога топинаётганларга қўшилсангиз доно иш қилган бўлмайсизми?\nҲАҚ ХУДОГА ТОПИНАЁТГАНЛАР\nтаълимотларини Муқаддас Китобга асослайди\nфақат Тангри Яҳовага топиниб, Унинг исмини эълон этади\nбир-бирига самимий севгини намоён этади\nнажот фақат Исо Масиҳ орқали келишини тан олади\nбу дунёдан эмас\nинсониятнинг ягона умиди Худонинг Шоҳлиги экани ҳақида ваъз қилади\n^ абз. 17 Нега Буюк Бобил сохта дин империясини билдириши ҳақида кўпроқ маълумот олиш учун 219–220- саҳифалардаги Иловага қаранг.\nФақат битта ҳақ дин мавжуд. (Матто 7:13, 14)\nҲақ дин аъзолари эътиқоди ва ишларидан танилади. (Матто 7:16, 17)\nЯҳованинг Шоҳидлари Худога маъқул тарзда топинишади. (Ишаё 43:10)


“GM Uzbekistan” Хоразм вилоят филиали ходимларининг ўз бизнесларини йўлга қўйишда O‘zLiDeP ёрдам беради | O'zLiDeP\n“GM Uzbekistan” Хоразм вилоят филиали ходимларининг ўз бизнесларини йўлга қўйишда O‘zLiDeP ёрдам беради\nO‘zLiDeP Хоразм вилоят Кенгаши ташаббуси билан “GM Uzbekistan” AЖ вилоят филиалида “Юксак маънавиятли ёшлар – юрт таянчи” мавзуида давра суҳбати ташкил этилди.\nУнда корхона ходимлари, Халқ депутатлари вилоят Кенгаши депутатлари, БПТ раислари, кенг жамоатчилик вакиллари ҳамда ўқувчи-ёшлар иштирок этди.\n– Ёшлар демократик ва иқтисодий тараққиётимиз, халқимизнинг ўз олдига қўйган юксак мақсадларга эришишида ҳал қилувчи куч, – дейди GM Uzbekistan” AЖ Хоразм вилояти филиали бошқарувчи директори, вилоят Кенгаши депутати С.Жуманиязов. – Шу боис ўтган давр мобайнида мамлакатимизда ёшларни миллий ва умуминсоний қадриятларга садоқат, ўзлигимизга ҳурмат руҳида камол топтириш борасида кенг кўламли ишлар ҳаётга татбиқ этилди. Бу борада ёш авлоднинг маънавий-ахлоқий тарбиясини тўғри шакллантириш, уларни турли таҳдидлардан ҳимоя қилиш борасида маънавий-маърифий соҳаларда олиб борилаётган қатор ислоҳотлар ўз натижасини бераётир.\nТадбир давомида сўзга чиққан Ҳазорасп тумани прокуратураси ходими М.Казаков сўнгги йилларда Президентимиз томонидан коррупцияга қарши курашиш тўғрисида қабул қилинаётган қарорлар мазмун-моҳияти ва ижроси юзасидан иштирокчиларга кенгроқ маълумотлар бериб ўтди.\n– Бугун биз мутасадди ташкилотлар ходимлари билан ёшлар масаласида, коррупцияга қарши курашиш борасида атрофлича суҳбатлашиб олдик, – дейди БПТ аъзоси А.Холматов. – Шу билан бирга, раҳбариятимиз томонидан бизга ишдан бўш пайтларимизда тадбиркорлик билан шуғулланишимиз, иссиқхона ташкил қилишимиз, паррандачилик билан шуғулланишимиз учун кўмак берилиши ҳам айтиб ўтилди. Бу эса бизга келгусида ўз тадбиркорлик фаолиятимизни йўлга қўйишимизда муҳим омил бўлади.\nТадбирда тадбиркорлик қилиш истагини билдирган ишчи-хизматчилар рўйхати шакллантирилди ва партия томонидан ҳам қўллаб-қувватланиши айтиб ўтилди.


18:11 19.10.2021 76\nЎзбекистон Республикаси Давлат тили қабул қилинганлигининг 32 йиллиги муносабати билан ижодий маданий масалалар бўйича тарғиботчилари ташаббуси билан Ёшлар ишлари агентлиги Янгиер шаҳар бўлими, Ёшлар иттифоқи Янгиер шаҳар Кенгаши, Республика маънавият ва марифат маркази Янгиер шаҳар бўлимлари ҳамкорликда “Мушоира” баҳрубайт танлови ташкил этилди.\nТанловда шаҳар ХТБ қарашли 2-4-5-6-сонли умумий ўрта таълим мактабларининг ўқувчи ёшлари фаол иштирок этишди. Танлов Янгиер шаҳар "Наврўзобод" маҳалласидаги ташкил этилган 5 та муҳим ташаббусни ўзида акс этган Маматовлар хонадонида ўтказилди.\nМушоирада иштирокчилар жамоа бўлиб шеър, ғазал рубоийлардан айтиб ўтишди. Тадбирда Республика маънавият ва марифат маркази Янгиер шаҳар бўлими бошлиғи О.Холвоев ва Янгиер шаҳар ҳокимининг маънавий, марифий ишлар самарадорлигини ошириш, Давлат тили тўғрисидаги қонун ҳужжатларига риоя этилишини таъминлаш масалалари бўйича маслаҳатчиси У. Миржалолов, Ёшлар ишлари агентлиги Янгиер шаҳар бўлими бошлиғи в.в.б. Э.Юлдашев ҳамда Ёшлар иттифоқи Янгиер шаҳар Кенгаши раиси А.Тилавовлар иштирок этишди.\nМушоира биринчи жамоа бошлаган шеърни охириги ҳарфига давом эттириш шарти асосида бўлиб ўтди. Қизғин ва муросасиз айтилган шеърлар кучлиларни ажратди. Мушоирада 1-ўринни шаҳримизнинг 2-сонли умумий ўрта таълим мактаби жамоаси, 2-ўринни 4-сонли умумий ўрта таълим мактаби жамоаси эгаллади. Тадбир сўнггида мушоира ғолиблари ташкилотчилар томонидан эсдалик совғалари билан тақдирландилар.\n23:08 02.Dec.2021 277


Жарқўрғон туманида 144 млн доллар эвазига цемент заводи қурилди » Muzlik.uz - O‘zbekiston yangiliklari\nЖарқўрғон туманида 144 млн доллар эвазига цемент заводи қурилди\nЎтган йили Шеробод туманида цемент заводи ишга туширилган эди. Бу йил Жарқўрғон туманида «Сурхонцементинвест» хорижий корхонаси барпо этилди, дея хабар қилди давлат раҳбари матбуот хизмати. Бу ерда Германия, Австрия, Россия ва Хитойдан замонавий технология ва ускуналар ўрнатилди. Лойиҳа қиймати қарийб 144 миллион доллар бўлган корхонанинг биринчи босқичи якунланган. Завод тўлиқ қувват билан ишлай бошлагач, йилига 1,1 миллион тонна цемент ишлаб чиқарилади ва 750 минг тонна цемент экспорт қилинади, 1 125 киши иш билан таъминланади. Президент Шавкат Мирзиёев ушбу завод салоҳияти билан танишди. «Сурхондарё вилоятининг иқтисодий имкониятлари жуда катта. Бу ерда ерости бойликлар кўп. Менделеев даврий жадвалидаги деярили барча элементлар бор. Бундан оқилона фойдаланишимиз, халқимиз манфаати учун ишлатишимиз керак», — деди президент. "Газета.uz"да реклама Шунингдек, келгусида 12 миллион доллардан зиёд инвестиция жалб қилиш орқали қуруқ қурилиш аралашмалари, гидратланган оҳак, темир-бетон маҳсулотлари ҳам тайёрлаш режалаштирилган. Шу ерда вилоятда саноат, кичик бизнес ва хусусий тадбиркорликни ривожлантириш, ичимлик ва оқова сув тизимларини яхшилаш, қурилиш материаллари ишлаб чиқариш ва экспорт ҳажмини оширишга қаратилган лойиҳалар тақдимоти ўтказилди. Вилоятнинг ҳар бир туманида 9−12 қаватли уйлар қуриш, Денов тумани иқтисодиётини ривожлантириш, туманда эркин иқтисодий зона ташкил этиш, вилоят экспорт салоҳиятини ошириш, кўпроқ инвестициялар жалб қилиш бўйича мутасаддиларга топшириқлар берилди.\nФоришда қиймати 400 миллион АҚШ доллари бўлган цемент заводи қурилади